c: text/html

collection: archivebot

text:
जल कुकरी
ए क ठन गांव म एक झन किसान अउ किसानिन रहत रहिन उनमन अड़बड़ गरीब रहिन बूता काम करके अपन गुजर बसर करय। एक दिन किसानिन ह किसान ल कथे कि इन्हा के राजा ह अड़बड़ संगीत परेमी हे जउन भी मइनखे ओकर दरबार म जाके गीत सुनाथे ओला राजा ह इनाम देथे त तुहु मन जावा कुछु गीत सुनहा त तुहु मन ल इनाम मिलही त हमरो गरीबी ह कुछ कम होही। किसान ह कथे मोला तो कुछु गीत गाय बर नई आवय त किसानिन ह कथे तूं चिंता झन करा मय तूंहला गीत सिखोहंव। किसानिन के जिद करे म किसान ह जाय बर तियार हो जाथे। राजा के गाँव ह दुरिहा म रथे त रद्दा म खाय बर गुड़ अउ रोटी ल एक ठन चेंदरा म बाँध के देथे अउ चेताथे कि मय जेन गीत ल सिखोय हंव ओला रद्दा म गावत जहा नई त भुला जाहा। अब ओ किसान ह रद्दा भर ओ गीत ल गावत जात रहिस बीच म एक ठन नदिया परीस त किसान ह ओही मेर बइठ के रोटी ल खाइस अउ पानी ल पी के थोड़कन सुरताय बर बइठ गइस अतका म ओहा ओ गीत ल भुला गय। अब किसान ह असमंजस म पर गय कि राजा ल का गीत ल सुनाहंव अउ अगर लहुट के घर जाहंव त किसानिन ह खिसयाही। नदिया खड़ मेर बइठे-बइठे किसान ह सोचत रहिस अतकेच बेर एक ठन जल कुकरी ह दउड़त-दउड़त आइस अउ ओ मेर के रेती ल खन के ओमा चुपे चुप बइठ गइस फेर एती ओती अपन नरी ल घुमा के देखिस तहां ओ मेर ले पल्ला भाग गय। किसान ह ए सब ल देखत रहिस किसान ह सोचथे काबर न ए जल कुकरी के ऊपर गीत बना के राजा ल सुनाय जाय। अब ओ जल कुकरी ह किसान के गीत बन गय। जोर लगा के खोदत हे। चुप्पी करके बइठत हे नरी घुमा के देखत हे दउड़ लगा के भागत हे अब किसान एही गीत ल गावत-गावत महल डहर चल दिहिस। महल म पारी-पारी ले मइनखे मन अपन गीत ल सुनावय अब किसान के पारी आइस त ओहा ओही जलकुकरी वाले गीत ल सुनाइस। गीत ल सुनिस त रानी ल अड़बड़ जोर ले हंसी आ गय अउ राजा लगन कहिथे एहू ह कुछु गीत आयए राजा कहिथे का होइस एहू गीत म कुछु न कूछु बात छुपे होही। राजा ह ओ किसान ल रात भर अपन महल म रहे बर देथ। रात के महल के ऊपर छत म जाके राजा ह घुमर-घुमर के ओ जलकुकरी के गीत ल गावत रहय ठीक ओतकेच बेरा चार झन चोर मन महल म चोरी करे बर आय रथे। ओ चोर मन जइसे महल म सेंध फोरे बर सुरु करथे ओइसनेच राजा ह गीत गावत रथे जोर लगा के खोदत हे एला ओ चोर मन सुन डारथे। त ओमा के एक झन चोर ह कथे लगत हे राजा ह हमन ल सेंध फोरत देख डारिस त दुसर चोर ह कहिथे कि अभी एही मेर थोड़कन चुप्पे-चाप बइठ जावाए ओती राजा ह गीत गावत रथे चुप्पी करके बइठत हे। अब ओ चोर मन राजा के गीत ल सुनके कांपे लगथे त तिसरइया चोर कथे देख न राजा ह कोन डहर हावय त एक झन चोर ह अपन नरी ल घुमा के देखथे ओतकेच बेर राजा ह गीत गाथे नरी ल घुमा के देखत हे। अब ओ चोर मन के सिट्टी-पिट्टी गुम हो जाथे अउ कहे लगाथे कि चला ए मेर ले पल्ला भागे जाय। अउ जइसे भागे बर करथे राजा फेर गीत गाथे। दउड़ लगा के भागत हे। अब ओ चोर मन जउन मेर के तउन मेर खड़े रही गय अउ सोचथे कि राजा ह हमन ल पकड़ डारिस।
लोक कथा
भावना श्रीवास
तखतपुर

robotstxt: allowed

filter: keep


text:
आइस फागुन-बसंत उछाह के नइये अंत
टेसू के फूल-बन के आगी
ए ह हमर मनके सउभाग के बात आय के हमन अपन देस-राज म पारी-पारी ले अवइया छहठन रितु के आनंद लेथन। सब रितुमन अपन-अपन वैभव ल ओसरी पारी लुटाथें। सबके अपन-अपन महत्तम हे। सबे रितु के जंचाव, सुभाव अउ गुन अलग-अलग हे। इन सब म फागुन-बसंत के खास जघा हावय। ऐला सबे रितु ले उत्तम माने गय हे। तभे तो ऐला रितुराज के कहे जाथे। हरियल-हरियाई ओनहा ओढ़ात अबड़ उछाह-उमंग के संग रितुराज बसंत हबरथे। वसंत के हबरते रूखवा मनके डारा-पाना नवारंग, नवा जिनगी धरे कुंवर कुंवर फोंक अपन नान्हे-नान्हें रुख के टहनी, नवा निरमल पाना ले ढप जाथे। फूल म लदाय डारा अइसन ओरम जाथे के पैलगी करत हे अउ फूल के माला पहिनावत हे। अबेर करके सहीं फेर टेसू ले परसा ल लदा जाथे-
पवन पाना-पाना फूलगे बसंत
ललहू टेसू परसा म ओरी अनंत
पता पूछत आइस फागुन बसंत
उमंग-उछाह के नइंये ग अंत
फागुन-बसंत ह जमो अगजग ल परान जुक्त कर देथे। सकल जननी सरसों के सुग्घर पिंयर फूल के लुगरा-अंचरा ओढ़ के हबरे के सन्देस बगराथे। फागुन-बसंत के पधराहट मनखे के अंतस म भराय दुख-पीरा अउ खुसी ल जनवात ओला गति देहे म मदत करथे। ए रितु के महउल ह मनखे के भावना ले नता जोरत असर ल आउ आगर कर देथे-
आइस रितु बसंत रस ढारे बर
पान फूल डारा सुग्घर सिंगारे बर
बगरिस बनखर गांव सिवान म
आइस बिरहीन के दुख उँघारे बर
भगवान किसन-कन्हैया ह गीता म कहे के - मंय रितु मन म बसंत अंव। बसंत ह सिरसो म कन्हैया कस नटकट सलोना, सिंगार-परेम, कभू जीव ल सताथे तव कभू पीड़ित के पीरा ल हरथे- गांव के गलीखोर म मया-पीरित खोजत आंखी निहारे लगथे। अइसन कउनो उमर के मनखे नइ बांहच जाये जेला फागुन-बसंत के निसा नइ चढ़य-
फागुन ह फेर नींद चोराइस बबा के
देख तो! उमर लहुट आइस बबा के
डेहरी म आँखी ललचाइस बबा के
फेर आज देव्ह ह मंदराइस बबा के
चराचर सास्वत हे, चिर नवां हे काबर के ओखर छंद ओखर लय रितु उपर आसरित हे। काव्य मनखे के बेदना के संगे-संग रेंगत रितु के सुवाँस ल रोज धड़काथे। सुग्घर काव्य न तो सुक्खा बिचार के कधरू के महल बनाथे न छुई-मुई के छाँह वाले बेलबूटा काढ़थे। वो ह ताे पुरातन यात्रा के अनुभव ल जगत बेदना के सहारा म अंतस म बइठारथे।
रितुराज बसंत हमार जिनगी अउ साहित्य म अड़बड़ महत्तम रखथे। बसंत तिहार के अतेक किसम ले बरनन करे गये हे। ये जुग म बासंती छवि के परम्परा गीत मन म देखे ल मिलथे। बसंत ह चराचर के उछाह के तिहार आय।
बसंत ह ओढ़ लिहिस फूल के खुमरी
महमहात हे डारा म झूल-झूल लमरी
काँटा के मुकुट पहिन बने हे सेवक
पिंयर-पिंयर दमकिस करिया बमरी
देस के खातिर बलिदान होवइया मन तो ऐही कहँय के ‘माई, रंग दे बसंती चोला’ माने अपन मन-अंतस ल परान तियागे बर तियार कर लेवय। आज बसंत के हमार जिनगी म ऐही प्रासंगिकता हे के हम वो बसंत ल आरो देवन जउन उंचनीच, धनी-गरीब के खंचवा-डबरा ल पाट देवय। सबके जिनगी म रस बरसावय अउ आस भरय-
जिनगी म अइसन बसंत आवय
मनखेपन के उपवन ह फूल जावय
सब ल देवय घर आेनहा जेवन
जिनगी म मीठ गुरतुर रस छावय
हाँसत कुलकत दिखय चिहरा सबे
फागुन बसंत म फाग जग ह गावय
बसंत के मतलबे आय मस्ती। कुँवरता, परेम, मया-पीरित के गोठ। बसंत अड़बड़ खुसी ल लेके के आथे। ऐखर महमई हमार अंगना म बगरय। फागुन-बसंत के सुवागत हे। बसंत के राग सदा गूंजत रहय। आवा हम दुख-सुख ल बांटन।
नरेन्द्र कौशिक अमसेनवी
बिलासपुर
रश्मि रामेश्वर गुप्ता
बिलासपुर


text:
गांव सहर ले नंदा गे हे पतरी भात, मांदी
वि कसित होत गांव सहर हा अपन संस्कृति ला छोड़ के भुलावत जात हे, अब के बेरा म हमर पहली जइसे संस्कृति देखे ल नई मिलये, अईसे कई किसिम-किसिम के चीज हे जेन आज के बेरा म नंदात जात हे, येही म हमर छत्तीसगढ़ी संस्कृति म पतरी भात (मांदी) एक संग बईठ के खाये के महत्व अब्बड़ रहिस हे जेन हा आज के आधुनिक दौर म नंदात जात हे अब कमे देखे ल मिलथे। मादी म भुइयां म चटाई ल बिछा के आराम ले बईठ के सब्बो लईका सियान एके संग बढ़ सुग्घर भात खाथे, जेमा परसोइया ह अपन हाथ ले जम्मो झन ल बरोबर परोसथे जेखर ले भात साग के बरबादी घलोक नई होवय। मांदी म सब के संग म बईठ के एक संग भात खाये म बने गोठ- बात भी होथे जेमा सब्बो सियान मन ले बने गोठ-बात सुने समझने के अवसर मिलथे।
विकसित होत आधुनिक दौर म बिहाव, मरनी, चट्टी, सब्बो म भात साग खावये के तरीका ह बदल के बफर सिस्टम हो गे हे। जेन हा मांदी भात के महत्व ला कम करत हे। पहली सुरुवात सहेर ले होइस हे विदेशी परमपरा ले बड़े सहेर म परचलित बफर सिस्टम ह अब्बड़ तेजी ले गांव कोती आघु बड़ गे। जेमा सब्बो मनखे मन खड़े होके नई तो किंजर-किंजर के भात-साग खाथे, अब्बड़ भीड़ होइस त लाइन म लग के घलोक खाये ल लगथे, कहु भी भात खाये के तरीका ह बफर सिस्टम होथे त सब्बो लइका सियान मनखे मन लाइन म लग के भात खाथे। अभी के बेरा म येही सहर के परमपरा अब गवई-गांव कोती घलोक अपन पैर पसार ले हे अब गांव के मनखे मन घलोक दिखावा म अपन घर म कुछु होइस त बफर सिस्टम जइसे भात खवाना सुरु कर दे हे।
सहर होवय चाहे गांव सब्बो डहर सादी बिहाव म भात खवाये के परमपरा जुन्ना चलत आत हे फेर कोनो संस्कृति म ये नई हे की कहु भी खड़े हो के भात खाना चाही अउ खवाना चाहि। जेमा भात-साग के बरबादी करना चाहि। भारती संस्कृति म तो सियान मन सुरु ले भुईया म पालथी मार के बड़े अराम ले बइठथे अउ मन भर के खाथे। अउ बहुत झन सियान मन त भात साग के अब्बड़ महत्व रखते अउ खाये के बेरा म थारी ल पिड़वा म मड़ा के भात खाथे। येही ह भात खाये के सही तरीका हे। येखर ले भात भी बने खवाथे अउ पचथे घलोक जेखर ले सरीर के बने ढंग ले विकास होथे। येहि ह हमर जुनना छत्तीसगढ़ी परमपरा हे। जेला आज के आधुनिक दौर म सब भुलाते जात हे।
अनिल बाबूराम पाली
तारबाहर, बिलासपुर


text:
संकट हरय के तिहार करवाचौथ...
का र्तिक महीना के आय लेे, हमर करेजवा म खुसीयारी छा जाथे, हमर जीनगी भर के संगी के नांव म पहिरे चुरी, बिछिया, पैरी अव मांग भर सेंदुर, के अम्मर होये के बरदान के तिहार संकट तिहार जेला गनेस चतुर्थी, अव सब्बोमन करवा चैथ घलोक कहिथे, ई तिहार हर हमर सुहाग के तिहार हावय भादो के निर्जला तीजा तिहार हर मयारू जोड़ी के मंगल -कामना बर होथे, वैसनहे ई तिहार हर अपन जोड़ी के, अपन चुरी के अम्मर बरदान मांगे के तिहार आय... इनकर पूजा म पान के पत्ता, सुपारी के अड़बड़ महत्ता हावय, सकट के तिहार ला गनेस चतुर्थी भी कहिथे, ई बरत के एक कहनी हावय... पुराना जमाना म अगस्त्य नांव के एक सनयासी रहिस एक घव साधू हर समुद्र के तीर म तप करत रहिस ओतके म समुद्र म जुवार आईस त एकठन पक्छी के अंडा हर बोहागे, त वो चिरई ला अड़बड़ रीस आईस, अव ओहर समुंद्र के पानी ला अपन चोंच म भर-भर के बाहिर फेंके लागीस, त मुनी हर ओला देख के कारन जाने बर पूछीस त ओहर कहिस ई समुद्र हर मोर अंडा ला बोहा दिस, मैंहर ऐकर पानी ला अटाके रहूं...फेर ओ चिरई हर पानी फेंकत-फेंकत थकगे, फेर पानी अटाये के नांव नई लीस...त ओहर रिसी करा गईस अव बिनती करीस कि मोला कोनो उपाय बतावा जेकर से मैंहर ई समुद्र ला अटा सकंव...त रिसी हर ओला कहिस ऐकर अटाये के उपाय ला मैहर करहूं, तैंहर संसो झिन करबे...गनेसजी के धियान धरत कातिक के संकटी गनेस के बरत ला करीस त गनेसजी खुस होके उनला बरदान दीन के तुंहर आचमन करते साथ समुद्र हर अटा जाही...जइसे ही मुनी हर आचमन करे लागीस समुद्र देबता हर आगू म ठाड़ होगे कि मोला माफ कर देवा मैंहर ई चिरई के अंड़ा ला सुरक्षित वापस करत हावौं, अव चिरई अंडा पाके कुलके लागीस, वैसनहे अर्जुन हर ई बरत ला करके महाभारत के युद्ध म बिजय पाईन, त जेन मनखे हर सकट के उपास ला परेम पूर्वक करथे, अव चंदरमा के पानसुपारी घरके कच्चा दूघ म अरग देथे, ओकर सब्बो संकट हर दूर होथे...।
करवा चौथ म गनेस भगवान के पूजा माटी के करवा संग होथे, गनेस जी के पूजा तो अति उत्तम होथे, फेर ओकर संग सीतल, सुंदर अव परकासवान चंदरमा के पूजा हमर सौभाग्य अव परेम के चिन्हारी हो जाथे, करवाचौथ जेला सकट घलोक कहिथे, के तिहार हर हमर हिन्दु धरम म सुहागीनमन के अड़बड़ बड़का तिहार के रूप म माने जाथे, ई सुहाग के तिहार हर पति-प|ि के परेम बिस्बास अव हर जनम के अटूट रिस्ता होथे, ई दिन जम्मो परगोत्रीमन अपन अखन्ड सुहाग, सुखी जीवन अव भाग्य के फलित बर उपास रहीथे, ई दिन रजनीस माने चांद देबता के पूजा अव उपासना करे जाथे, ई तिहार हर सब्बो सुहागिन बर अपन-अपन भाग्य ला उदय करे के तिहार हाबय, हमर हिंदुमन तिहार के माध्यम से हर रिस्ता के अहमियत ला बताथे, ओकरे बर ई तिहार ला पति-प|ि के आपसी समझौता, रिस्ता के मर्यादा, संवेदनसीलता, समर्पण अव परेम के अभिव्यक्ति के रूप म माने जाथे, जेकर से रिस्ता हर अटूट होवत जाथे।
सकट के सुध्द रूप आय संकट, ऐसनहा उपास जेमा हमर सबे संकट हर सिरा जाय अव हमर चुरी अम्मर हो जाय, अव करवाचौथ हर दू सब्द ले मिलके बने हाबय ‘करवा’ माने माटी के चुकिया, चौथ माने गनेस चतुर्थी, मैंहर तुहला करवा माता के तिहार के कहनी अव पूजा के बिधि ला बतावत हव,... ई तिहार म माटी के चुकिया के अड़बड़ महत्ता हाबय, पूजा के बेर म ई चुकिया म गेंहु नहीं तो चाउर एक रूपया के सिक्का, सुपारी, हरदी के गांठ भरके अव एक लोटा पानी राखके हाथ म सिक्का चाउर अव फूल लेके कथा सुनथे, तिहार के पहिरी दिन जम्मो समान ला जोर के रख देथे, ब्रम्ह मुहुर्त म उठ के नहा-धोके श्रृंगार करिके माता पारवती या करवा माता के पूजा अराधना करथे, काबर सिवजी ला पाये बर मा पार्वति हर अड़बड़ कठिन तप करे रहिस, अव संकल्प कहिके बरत सुरू करिथे.. ‘मम सुखं सौभाग्य पुत्रपौत्रादि सुस्थिर श्री प्राप्तर्य करक चतुर्थी व्रतमंह करिस्ये’’..., कहिथे द्रौपदी घलोक हर ई बरत ला करीस त पांडवमन के उपर आये घोर संकट हर दूर होईस। पूरा दिन बिन खाये पिये रहिथे, दीवाल म गेरू ले फलक बनाके पिसे चाउर के रेहन ले करवा माता के चित्र बनावय, ऐला ‘बर’ कहिथे, तहां आठ पूरी के अठावरी, हलुवा अव कुछु भी मीठा बनावय, तहां पीवरा माटी के गौरी बनाय बर हाबय, यदि पींवरा माटी नई हावय त गेंहू आटा म हरदी मिलाके बना सकत हव, गोदी म गनेस के मुर्ति, आटा के नहीं तो माटी के बनाके पीढ़ा म धो-पोंछ के बैठाये बर हावय, गौरी दाई ला लाल चुनरी ओढ़ाके सुहाग सामग्री चढ़ाके पूजा करना हावय, एक लोटा पानी राखके टोटी बाला चुकिया म गेंहू नहीं तो चाउर भरके, रोली ले करबा म स्वस्तिक निसान बनाके तेराठन टिक्की बनाके पूजा करके भोग लगाके, हाथ म चाउर फूल धरके, ई मंत्र ला स्तुती के रूप म कहना हाबय...ओम नमः सिवाय सर्वाण्य सौभाग्य संतति सुभाम। प्रयच्छ भक्तियुक्तांना नारीणां हरवल्लभे.., तहां कहनी सुने बर हावय, पूजा के बेर सोलह श्रृंगार करके, अपन पति के घलोक पूजा करके,पति ला चलनी ले देखे के रिवाज हाबय,जेकर से ओकर पति हर चांद कस सीतल,सुंदर अव अजर-अम्मर रहय।
किरण शर्मा
खरसिया


text:
किसनहा धान बोनस के गोहार होगे
स रकारी बोनस बँहटइ तिहार के गोहरइ म बनेच्च करत हे ऑसों के सम्मत हर अपासी जाने सम्मत होहि जेकर अपासी नइ हे तेकर मरे बिहान होहि! ऐहि बेरा म पऊँर के बोनस हर थोरकुन सासत ल पेलहि ! अकाल के परइ म सरकार हर नकसानी के मुआवजा देहि त किसान के करजा छुटाहि! सरकार हर करजा देहे हे तेकर बियाज सूद नइ लेवय तऊन हर सुग्घर गोठ होहि! गॉव गँवइ म सोर हे सरकार के जोर हे! पइसा बॉहटे के जोट लागे हे मेला कस लागहि! पवइया मन घलो आँहि नइ पाहि तउंनों मन घलो ऑहि! कतका कतका मिलहि तेकर बर गांव-गांव हॉका परत हे मोबाईल म मईसेज मिलत हे! जऊन मन सोर नइ पाय हे तेकर फदिहत फॉदा होगे! जऊँन मन पाहि तेकर देवारी लहुट गे! गॉव भर पयसा बगरहि देवारी के खेलइया मन लेसाहि ! ऐ दार के देवारी म देवाली निकल के रइहि ! आय देवारी म सुग्घर पयसा पाहि करजा बोड़ी छुटाही! अभी सरकार हर बॉहटहि बोनस के पयसा कहिके ईघु ले आघु पयसा के खरचा के जुगल लगिच्च गे हे ! ऐ दार के देवारी म गुरतुर मिठाई के देवारी होहि के नी ही भरोसा कम लागत हे ! कतको किसनहा मनखे म कोनो एइब नइ होवय तेकर सेती ऊनकर बोनस के पयसा हर बने-बने काम बुता म लग जाहि ! कतको झीन के जोर डारहि! कछु कॉहि बिसो घलो डारहि ! बोनस मिलहि तेकर मेला लगत हे! मेला मतलब मेला! कतको बँटइया मन घलो बन जाहि! मरे हरे ए पेंच परे किसनहा मन ल नियम कायदा कानून देखे बर मिलहि जऊँन मन फँसहि तऊँन मन देवारी म देवाला निकल जाहि! बोनस बँहटई म आनी बानी के सासत घलो आहि गॉव के नेता मन बर झमेला तो होब्बेच्च करहि फेर संसों के बुता नइ रहय ! बोनस बितरन के हिसाब राखे बर परहि बेरा कुबेरा ओकर फायदा लेहे बर बने जोर लगाय बर परहि!
ध्रुव देवॉगन बिलासपुर


text:
- Hindi News
- National
- राजधानी में स्काईवाॅक के विरोध के बाद सोशल मीडिया में दो दोस्तों के बीच चर्चा
राजधानी में स्काईवाॅक के विरोध के बाद सोशल मीडिया में दो दोस्तों के बीच चर्चा
राजधानी रायपुर में बन रहे स्काईवॉक को लेकर कई तरह की प्रतिक्रियाएं सामने आ रही हैं। काेई इसका विरोध कर रहा है तो कोई इसे सही बता रहा है। विरोध आैर समर्थन के बीच दो दोस्तों के बीच चल रही चर्चा सोशल मीडिया तक पहुंच गई है। दोनों दोस्तों के बीच कुछ इस तरह की बातचीत हो रही है।
पहला- अरे यार सरकार करा पइसा के कमी नइ हे। दूसरा- का होगे, तोला अचानक सरकार के बात कहां ले याद आगे। पहला- अहि कइसे नहीं यार। देख न रइपुर म अतिक बड़ स्काई वॉक बनत हे। दूसरा- हव यार महूं सुने तो हवं कि अइसने कुछु बनत हे, ए काय होथे यार। पहला - होही का। सड़क के उपर पुलिया बनावत हे जेहर पैदल जवइया मन के काम अही। दूसरा- अरे यार, अभी आे दिन पानी गिरे रिहिस तब बस्तर दहान के एक ठन गांव के फोटू छपे रिहिस, आेमे लइका मन बस्ता अउ अपन स्कूल ड्रेस ल उठाके पानी म तउर के स्कूल जावत रिहिन। पहला- हव यार महूं देखे रेहेंव। दूसरा- उही ल तो कहात हों का, मोर केहे के मतलब हे उंहा पुलिया बनाना जादा जरूरी हे कि रइपुर म स्काई वॉक। पहला - सही कहात हस यार। दूसरा- सरकार करा पइसा तो हावे, फेर कहां जादा जरूरी हे एला देखइया नइहे लागथे। पहला- हव यार सही कहात हस। दूसरा- हमर प्लानिंग बनइया मन ल ए सब के िखयाल रखना चाही। पहला- ठीक कहात हस यार। बने प्लानिंग के साथ यदि पइसा के सदुपयोग किए जहि त निश्चित ही सबो झन खुस रहीं। दूसरा- हव यार सहर म स्काईवाॅक बनाए के पहिलि अइसन जगह म पुल बनाना चाही जिंहा के लइका मन ल स्कूल जाएबर तउर के जाना परथे।
web chhttisgarhi
गांव में पुल जादा जरूरी हे कि सहर म स्काई वॉक


text:
अमरित बरसाइस सरद्पुन्नी के रात
कुं वार महीना के पुन्नी ह सरद पुन्नी के नाव ले अउ सरद पुन्नी के बरत के नाव ले जाने जाथे। ए दिन मइनखे मन भिनसरहा नहा धो के तांबा या माटी के कलस स्थापित करके हाथी के संग वाले लक्छमी दाई के पूजा करथे। सांझउती के बेरा म चंदा के उये ले माटी के सौ ठन दिया जलाय जाथे गाय के दूध म खीर बनाके ओला चंदा के अंजोर म रखे जाथे। रात भर जागरन भजन कीरतन रमायन करके रात ल पहाथे। सुरुज के उत्ती-उत्ती म नहा के ओ खीर ल लक्छमी दाई म भोग लगा के घर भर के मइनखे मन ओला परसाद के रूप म ग्रहन करथे। सरद पुन्नी के दुधरू चंदैनी रात म चंदा ले अमरित के बरसा होथे। रात म देबी लक्छमी दाई ह अपन हाथ म कमल फूल धरके आसिरबाद देवत पूरा संसार म घूमत रहिथे अउ देखते की कउन मइनखे जागत हे अउ कउन मइनखे सुते हे। जउन मइनखे रात भर जागरन करके भजन, पूजा-पाठ करत रहिथे तेकर घर ल सुख-समृद्धि अउ धन दोगानी ले भर देथे। सरद पुन्नी के रात करे जाय वाले बरत ह देबी लक्छमी दाई ल संतुष्ट अउ परसन्न करे वाला बरत आय।
चंदा अउ लक्ष्मी दाई दुनु भाई बहिनी आय काबर की जब समुन्द्र मंथन होय रहिस त समुन्द्र ले पहिली लक्छमी दाई निकलथे तेकर पाछू म चंदा ह निकलथे ए परकार ले दुनु भाई-बहिनी होइन। सरद पुन्नी के रात म चंदा अमरित बरसाथे त लक्ष्मी दाई ह धन के बरसा करथे। सरद पुन्नी ले ही कातिक नहाय अउ कातिक के बरत पूजा-पाठ सुरु हो जाथे। हमर गांव -गंवई म दाई दीदी बहिनी मन अपन-अपन लइकन बच्चन के मंगल कामना बर भिनसरहा नहा के देबी -देबता के पूजा करके आसिरबाद लेथे। कातिक स्नान ल सरद्पुन्नी ले ही सुरु कर देथे। वइसे तो हर महीना म पुन्नी आथे फेर सरद्पुन्नी के महत्ता कुछू आउ रथे हिन्दू पुरान के अनुसार सरद पुन्नी के दिन चंदा ह अपन सोलह कला ले परिपूर्ण रथे सरद्पुन्नी के रात म चंदा ह पृथ्वी के अड़बड़ लकठा म आ जाथे। ए दिन चंदा ह सबले जादा फिटिक अंजोरी बगरात रथे माने जाथे की ए दिन चंदा के एक-एक किरन ले अमरित गिरत रथे ये किरन ह मइनखे मन के स्वास्थ बर अड़बड़ लाभदायक होथे। तेकरे सेती आज के दिन घरो घर म खीर बनाके ओला अपन छानी, परवा छत म उघरा रखथे जेकर ले चंदा के किरन खीर म परथे अउ ओ ह अमृतमय हो जाथे। ए दरी सरद्पुन्नी 5 अक्टूबर बिरस्पत के दिन मनाए गइस। एला कोहो-कोहो कौमुदी पुरनीमा घलो कहिथे कौमुदी मानी चाँद के रोसनी सरद्पुन्नी ल श्रास पुरनीमा घलो कथे काबर के येही दिन श्री कृस्न ह गोपी मन के संग म महारास करे रहीन।
भावना श्रीवास
तखतपुर


text:
छत्तीसगढ़ म पुस्टि मार्ग के प्रवरतक बल्लभाचार्य जी के जनम चांपासार म होइस तेखर कारन प्रचलति नांव चंपारन्य म अतका बड़ा मेला ओखर जनम-दिन म लगथे। देस-विदेस के ऊंखर मानने वाला मन चंपारण्य आथे अउ ये भुंइयां म माथ नवाये पुण्य फल लेके जिनगी ल धन्य समझथें। दूसर संत कबीर दास के पटु चेला धनी धरमदास आए जउन दामाखेड़ा ल छत्तीसगढ़ी धाम बनाथे अउ इहां घलो देस-विदेस के हजारों लोगन आथे। ए हर घलो बड़का मेला हे। तीसरा संत आज ले अढ़ाई सौ बछर आघू अवतरिस अउ छत्तीसगढ़िया मन के दुख अउ अंधविस्वास के ऊंखर जिनगी ल देखके अतराम पंथ के परचार करथे। इनखर संदेस ल इंखर मनैया मन पंथीगीत मा गाके अउ नाच के गुरु के पूजा-अरचना करथे। गिरौधपुरी म ग्यान मिले के कारन सतनामी मन बर ये हर धाम बनगे। एला गरौध धाम कहे जाथे। इहां के जैतखाम संसार भर म सबसे ऊंचा हे जउन दिन हमर देस के रास्ट्रपति श्री रामनाथ कोविंद के पहिली घा छत्तीसगढ़ मा आईन, ओही दिन ए बड़का पिवत्र जैत्रखाम ल देखके अकबया गे रहिन। ये भुइयां अउ जैतखाम ल इन परनाम करिन। इहां गुरुघासीदास के जनम दिन 18 दिसंबर के लोगन इहां लाखों के तदाद म आथें अउ बड़का मेला ल देखके जिनगी सुफल करथें। एतराये तीन संत छत्तीसगढ़ के चिन्हारी आय। गुरुघासीदास मनखे-मनखे एक समान बताथे। पंथीगीत डहर ले संदेस दिन के मनखे ल जात-पात, ऊंच-नीच, बड़े- छोटे अउ अमरी- गरीब म बांटना ठउके नोहय। एही कारन देस ह अतेक बेर ले गुलाम रहिस। एला सुतंत्र करे बर एक होय ल लगही। उंखर अनुसार सबो सतजुगिहा मनखे जउन जात-पात ल दूरिहाथे, मानवता के मान राखथे, असिक्छा अउ अंधबिस्वास ल भगाथे, पढ़थे- लिखथे, दारू ले दूरियाथे अउ दूसर के नारी-परानी ला दाई- बहिनी मानथे, ओही सच्चा सतनामी हे। जउन एक ईस्वर निरगुन-निराकार हे, ओला पाए बर तिरीथ-धाम नइ करै, सबो जीव ल एक मानथे मांसाहार नई करय, ओही असली सतनामी आय। आ जउन छत्तीसगढ़ राज्य म दूसर राज के तुलना म सांति हे, ओहर तीनों संत मनके बिचार अउ सिद्धांत के परचार के कारन हे। गुरुघासीदास के पंथीगीत ल संकलन करके पोथी बनाए गे हे अउ कतको पोथी अउ सोध-समीक्छा-ग्रंथ देखे म आय हे। ए सब संदेस सबो मनखे बर हे अउ जउन ए सदा म चलत हे।
डॉ. विनय कुमार पाठक
अध्यक्ष, छत्तीसगढ़ राजभाषा आयोग छत्तीसगढ़ शासनग्यान जगाबो सब म, मान जगाबो सब म, मया करे बर आये हंव संगी, मया बगराबो सब म
सब्बो मनखे ल एक करे के रहिस बबा के विचार
हमर बाबा गुरु घासीदास दास के सबले बड़े विचार रहिस हे के सब्बो मनखे एक समान हरे कोनो म भेद भाव ऊंच नीच के भावना झन रहे तेखरे बर अपन जियत भर ले सब्बो मनखे ल जुरियाये के परयास बाबा गुरुघासीदास ह करिस। बाबा ह सब्बो मनखे के चित्त म मया सत्य अहिंसा अउ सांति ल डारे के परयास हमेसा करिस तेखरे सेती बाबा के प्रतीक चिनहा के रूप म सफेद जैतखाम सब्बो जगह गाडियाये रहिथे। जेन ह सत्य अउ ग्यान के प्रतीक हे कहे जाथे की जेन भी मनखे ह स्वेत जैतखाम के तीर ले किंजरथे तेन मन म सांति के भाव जाग जाथे, येही ह पूरा संसार म सबले बड़े सत्य अउ ग्यान ह हवय जेखर ले सब्बो मनखे श्रेष्ठ बनथे, कोनो भी मनखे जाती पाती ल अपन आप ल बड़े महान नइ मान सकय, येखर ले मनखे म अलग-अलग बंटे के भावना जनम लेथे जेखर ले मनखे के मन म कपट भावना ह उत्पन होथे, बाबा गुरु घासीदास ह सब्बो मनखे ल एक समान करे सब्बो के अंदर मया अउ सत्य के जोत जराये बर सतनामी समाज के नीव ल राखिस, सतनामी जेखर मतलब होथे सत्य के नाव सत्य ल ही ईस्वर मानथे ओहि ह महान हे, बाबा के मन म सतनामी जाति के विचार आये के कारन येही हे के मनखे मन के मन ले उंच-निच जाति के भेद भाव एक दूसरे जाति ल छोटे बड़े मान के छुवा छूत के भाव ल सब्बे के मन ले दूरिहा करिस, बाबा गुरु घासीदास के दे संदेस कई बछर तक पूरा देस म बगरे रही काबर के बाबा के संदेस ले सब्बो मनखे ल एक संग एके धागा म जोड़े के परयास रहिस हे, सब्बो मनखे चाहे कोनो जाति पाती के होये सब्बो ल एक समान जिये के रहे के पूरा अधिकार हे, येखर सेती सतनाम के ग्यान ल सब्बो मनखे ल अपना चाही, अउ सत्य अहिंसा मया के रददा म रेंगना चाही।
ग्यान जगबो सब म मान जगबो सब म,
मया करे बर आये हं संगी, मया बगरबो सब म।
अनिल कुमार पाली बिलासपुरमनखे-मनखे एक समान
परंपरा
सांति के संदेस देवइया बाबा गुरु घासीदास
हमर भारत भूमि म नई जानन कतको कन देवी देवता साधु संत रिषि मुनि मन अवतरे हावय जेकर कथा कहानी किस्सा ल हमर सियान पूरवज मन आउ पुस्तक किताब म तको पढ़थन। तईहा बछर म मनखे मन सांति के पाठ संदेस ल जग म फैलाये बर अपन दाई-ददा घर दुवारी सबो ल छोड़ के जंगल म पेड़ तरी बईठ के तपस्या करके ग्यान-सक्ति ल पावत रहीस हावय तन म सादा सूती के कपड़ा, खातिस त फल फूल, कांदा रस आउ दाल दलहन बस लेकर पाके उंकर उमर तको बहुत रहय कुछु चीज मिलावटी नई खातिस न ओ समय होवय भारत देस ल देवभूमि सोझे बर नई कहे हावय ओइसे तो संसार म एक ले बड़के एक महात्मा मन अवतरे हावय मगर जौउन काम ल बाबा गुरु घासीदास जी हर हमन सबो बर करिस तेकर गुनगान महिमा बड़ाई आउ ओकर करजा ल हमन नइ चुका सकन बाबा के जन्म हर 18 दिसंबर बछर 1756 म बलौदा बाजार जिला के गिरौधपुरी गांव म महंगुदास आउ माता अमरौतिन के घर होईस, बाबा हर सतनाम धरम जेला बोलचाल के भाखा म सतनामी धरम कहीथे। तेकर उपासक रहिस हावय आज भी वोकर वंसज मन उहां रहीथे, बाबा जी हर अपन सिक्छा दिक्छा ल रायगढ़ जिला के सारंगढ़ तहसील म एक ठन पेड़ तरी प्राप्त करे रहिस जेला आज गुरु घासीदास पुस्पवाटिका के रूप म स्थापित कर देहे हावय। बाबा जी हर समाज म फैले जातिगत उतार-चढ़ाव विसमता ल कई ठन जात म बांटे वाला परथा के समाज व्यवस्था के बहुत कठिन विरोध करीस, बाबा हर मूरति पूजा ल नई मानत रहिस बाबा हर पसु-पक्छी मन ती बीकट मया दुलार करय। खेती किसानी म गाय बइला, भइसा ल मना कर रहिस। बछर 1901 म जब गिनती होईस त 4 लाख मनखे मन सतनाम पंथ ले जुड़़ गईस। हमर छत्तीसगढ़ के पहिला स्वतंत्रता सेनानी सहीद वीर नारायण सिंह के उपर बाबा जी के गहरा असर होईस हावय।
राजेश पाण्डेय मल्हार


text:
पाताल लोक ले निकले पातालेस्वर महादेव
हमर भारत देस म बहुतकन तिज तिहार मनाये के रिवाज हावय अउ जयंती अउ पुण्यतिथि तको ल मनाथन हिन्दु धरम म साल भर तिहार आते रहिथे जेला हमन तन, मन, धन लगाके मनाथन छत्तीसगढ़ प्रदेश म मेला ,मड़ई, बाजार, हटरी, राउत बाजार, बईला भैइसा बाजार सहित नई जानन कतकाकन गांव देहात म मेला लगथे । बिलासपुर जिला के मस्तूरी जनपद पंचायत के एक ठन नगर पंचायत मल्हार जेला मल्हारगढ़ कहिथे जौउन हर अरपा लीलागर शिवनाथ तीन ठन नदी के बीच म हावय जिंहा ल जिला प्रदेश, देश, विदेश सब्बो जगह ले मनखे मन हर दिन रात आथे काबर कि मल्हारगढ़ म ऐतिहासिक, पुरातात्विक, धार्मिक, पुरातत्व के समाय सबो मंदिर, मूर्ति, शीलालेख, ताम्रपत्र, संग्रहालय जगह प्रसिद्ध डिडिन दाई सहित भारत के पहली पासान प्रतिमा विष्णु जी हर विराजे हे। मल्हारगढ़ के हृदय स्थल मेला म एक ठन मंदिर हे जेकर तरी म 14 ठन सिढ़ीया ल उतर के जाबे त सफेद गोमती पथरा ल गौमुख आकार म एक ठन रिया रंग के जलहरि के बीच छीद्र वाला शिवलिंग हे जेला कल्पकेदारनाथ पातालेश्वर महादेव कहिथे। मल्हार नगर पंचायत के मुखिया ठा. सुरेन्द्र सिंह ह बताथे कि बछर 1934 म जब अंग्रेज हुकुमत रहिस आउ गांव म मालगुजारी सासन रहिस तब मंदिर के उपर एक ठन बडका सेमरा पेड़ रहिस जेकर तरि म पथरा दिखिस तेला खोदिस त बने बुनाय एक ठन मंदिर निकलीस चारो मुड़ा ले खुदाई करके पेड़ पौधा पथरा इटा माटी ल हटाइस त पुरा मलबा हर साफ होगे गांव म पंचायत जुरिस तब मनखे मन एकमत होके निर्णय लिस कि महाशिवरात्री म शिव जी के पूजा पाठ करके ओकर नाम ले मेला लगाबो फेर काहे गांव के सब मनखे मन अपन तनमन धन लगाके ऐ काम म भीड़ गे अउ बछर 1936 ले पातालेश्वर महादेव के नाम म महाशिवरात्री के दिन ले लेके होली तक 15 दिन के मल्हार मेला लगथे गांव के पवित्र सुंदर बड़का तालाब परमेश्वर ले जल लाके भक्त मन आधारात के नरियर, फूल, फल, गांजा, भांग, धतूरा, पंचामृत, सहित कतकाकन चीज ल चढ़ाथे। व्यापारी अजय गुप्ता सुरता करथे अउ बताथे कि हमन छोटकन रहेन स्कुल म पढ़त रहेन तब गांव के मालगुजार हमन लावहर चाउर गिने बर देवत रहिस।
राजेश पांडेय मल्हार
हमर हिंदू धरम के अनुसार हमर हर महिना ह बिसेस हावय।
महादेव के बिहाव के दिन हे महाशिवरात्रि
फागुन महीना के जऊन चऊथ आथे आेकर आधा रात के ‘महाशिवरात्रि’ मनाये जाथे। महाशिवरात्रि के व्रत अऊ जागरन करे के विधान हवय। उत्तरार्ध अउ कामिक के अनुसार सूरूज नरायन के अस्त हाेये के समय यदि चतुर्दशी युक्त ने होये त व्रत नहीं करना चाही काबर कि अइसन समय म व्रत करे ले ऊंमर कम होथे। माधव मन ले इसान संहिता म लिखे हवय कि जऊन तिथि म आधा रात के चतुरदसी होथे तऊन तिथि म मोर प्रसन्नता ले मनुष्य अपन कामना ल प्राप्त करे खातिर व्रत करय। ये दारी 4 मार्च सोमवार के दिन महाशिवरात्रि व्रत के आगमन हावय। महाशिवरात्रि हिन्दू धरम के प्रमुख तिहार हावय। हिन्दू कलेण्डर म हर साल फागुन महीना म तेरहवीं रात या चऊदहीं दिन के मनाये जाथे। माई लोगन मन बर ऐकर अबड़ महत्तम हावय। बर बिहाव होवय कहिके कुआंरी बारी मन भगवान शिव जी ले पारथना करथें कि ऊमन ल शिव भगवान सही बर मिलय। सत्य ही शिव है और शिव ही सुन्दर है। तभे त भगवान आसुतोस ल सत्यम् शिवम् सुन्दरम् कहे जाथे। भगवान शिव के महिमा अपरम्पार हे। भोलेनाथ ल खुस करे के ही महापरव ल शिवरात्रि कहे जाथे। ऐला सनातन धरम के सब्बो प्रेमी मन त्यौहार ल मनाथें। महाशिवरात्रि के दिन भक्त मन जप, तप अऊ व्रत रखथें। ये दिन भगवान के शिवलिंग रूप के दर्सन करथें। ये पवित्र दिन म देस के हर जगा शिवालय म बेलपत्र, धतूरा, दूध, दही, सक्कर ले शिवजी के अभिसेक किये जाथे। देस भर म शिवरात्रि ल एक महोत्सव के रूप म मनाये जाथे। काबर कि ये दिन देवों के देव महादेव के बिहाव होये रहिस। हमर धर्मशास्त्र म अइसे कहे गये हावय कि महाशिवरात्रि के व्रत करने वाला साधक ल मोक्छ के प्राप्ति हाेथे।
डाॅ. सुषमा शर्मा बिलासपुर
टाटा म जुरहि सिवरात्रि बर मेला
जम्मो छत्तीसगढ़ म परसिद्ध माँ अष्टभुजी जेन अड़भार गांव म रथें ओकरे तीर म रायगढ़ जिला के सिवाना म बसे जांजगीर-चाम्पा जिला के टाटा गांव के पनखतीया तलावपार म भुइयां ले अपन मन के निकले महादेव के मंदिर हे, जिहां हर बच्छर सिवरात्रि बर मेला जुरथे। ये दारी घलो फागुन महीना म अंधियारी पाख के तेरस परही ओ दिन टाटा गांव म आन बछर कस सिवरात्रि मेला जुरहि। ये बेरा म भोले बबा के जम्मो भगत मन ऊहां हबरहिं अउ शिव लिंग म पानी चढ़ाहिं। आन गांव कस इहां घलो दिनभर मनखे मन के अवई-जवई लगे रही। पहली इंहा ल मनखे मन नई जानत रहिन त ओतका भीड़ नई जुरत रहिस अउ जबले जम्मो झन ल इंहा लगोईया मेला के आरो होईस हे तबले ये गांव म घलो बनेच मनखे अपन लोग-लईका मन ल धर के इहां आथें अउ शंकर देवता के पूजा करथें अउ मेला के मजा लेथें। ये मंदिर के महत्ता येकर बर हावे काबर कि गांव के जुन्ना मनखे मन कथें की 100 बच्छर ले अउ पहली जे दिन मां अष्टभुजी ह अड़भार गांव म परगट होइन ओइच दिन टाटा गांव के तरियापार म अपन मनके एक ठी शिव लिंग निकलिस। उंहा के रहोइया मन दूसर दिन बिहनिया तलाव गिन त ओला देखिन त अउ मनखे मन ल बताइन। जम्मो झन आके देखिन त जान दारीन कि ओ ह पथरा नई होईस, शिव लिंग होय। फेर गांव के रहोइया मन ओकर पूजा करे ल धरिन। पहली ओ करा ह अइसनेच रहिस फेर ओकर चारों अंग सिरमिट के खूंटा गड़िया के ओकर ऊपर म छज्जा कस ढलवा दिन, ओकर थोकिन बछर होय ले गांव के उपरोहिती करोईया महराज नारायण प्रसाद पाण्डेय ह ओकर चारों मुका म इंटा के भिथि रुंधवाके, ओकर ऊपर म पक्का के ढलाई करवाके ओ करा मंदिर बनवा दिन जेन ह आजो उंहा हे।
प्रवीण चतुर्वेदी खरसिया
महादेव म पानी चढ़ाबो
शंकर भगवान ल औघड़ दानी कहे गेहे। काबर पूजा पाठ करे के सबले सरल विधि एकरे हे। अऊ बहुत जल्दी खुस होके वरदान भी देथे। शंकर भगवान ल भोला कहिथे त सीरतोन में भोलेच भंडारी हरे। शिवरातरी के दिन एकर बिसेस पूजा पाठ करे जाथे। फागुन महीना में अंधियारी पांख के चौदस के दिन शिवरात्री ल मनाय जाथे। कहे जाथे की इही दिन शिव जी ह तांडव करके अपन तीसरा आंखी ल खोले रिहिसे अऊ पूरा ब्रमहांड ल समाप्त कर दे रिहिसे। एकरे पाय ए दिन ल महाशिवरात्री या कालरात्री भी कहे जाथे। कोई कहानी म माने जाथे के भगवान शंकर के बिहाव ह इही दिन होइस हे। शंकर भगवान के रुप ह निराला रहिथे। अपन हाथ गोड़ म राख ल पाऊडर बरोबर चुपरे रहिथे। गला म नाग सांप के माला, कान म बिच्छी के कुंडल, कनिहा म बघवा के छाला अऊ नंदी बैला के सवारी रहिथे। शिव जी ह अपन भक्त मन उपर जल्दी खुस हो जथे अऊ तुरते वरदान देथे।
पौरानिक कथा- एक बार एक शिकारी ह शिकार करे बर जंगल में जाथे। शिकार करत करत वोला रात हो जथे अऊ रसता भटक जाथे। त वोहा अराम करे बर एक ठन बेल के पेड़ म चढ़ जथे। वो शिकारी ह रात भर जागत जागत बेल पत्ता ल टोर टोर के खाल्हे म फेंकत जाय। पेड़ के खाल्हे म एक ठन शिवलिंग रखाय रिहिसे। बेल के पत्ता ह उही शिवलिंग म गिरत रिहिसे। वो दिन शिवरात्री रिहिसे। एकर से शिव जी ह भारी खुस होगे अऊ शिकारी के कलियान बर वरदान दीस।
महेन्द्र देवांगन “माटी” गोपीबंद पारा पंडरिया
शिव के अरथ होथे कलियान
सिव के अरथ होथे कलियान ओही सिव के कलियानकारी फाल्गुन महिना के अंधियारी पाख के चउदस के रात ल “महाशिवरात्रि” के रात कहिथे। कलजुग म थोड़कन परिश्रम ले महान पुन्य मिले वाला अउ जम्मो पाप ल नस्ट करे वाला ब्रत आय “महासिवरात्रि” के ब्रत। जइसे देवता म “महादेव शंकर” पक्छी म “गरुड़” नदिया म “समुद्र” सर्वश्रेष्ठ माने गे हे ओइसनहे ब्रत म सिवरात्रि के ब्रत ल उत्तम बताये गे हे। चार बेद इतिहास, धर्मसास्त्र अउ वैदिक विद्या ये सब के सब एकमात्र “सिव” के सरूप आय। सिव जी आसुतोस आय जल्दी परसन्न होय वाला देवता, ओही सिव आय, ओही कृस्न आय, ओही गनेस आय, ओही राम आय ओही पसु पक्छी आय अनेक रूप म कन-कन म सिव ही समाय हावय। अपन बिराट सरूप ले पूरा बिस्व ल ब्याप्त कर रखे हे जउन जगत के सृष्टि, पालन, अउ संहार के कारन, प्रकृति अउ पुरुस के ईश्वर आय ओ उमापति शंकर “शिव” ही आय। जिनकर एश्वर्य सर्वब्यापी अउ स्वामित्व अउ विभुत्व जिनकर सुभाव कहे गे हे उन विश्वसृष्टा, सनातन, अजन्मा, अबिनासी महानदेव मंगलमय परमात्मा सिव के सरन म जाय म ही मइनखे मन के भलाई हे भगवान् भोलेनाथ कहे भी हे।
भावना श्रीवास तखतपुर
शिवरात्रि मनाबो
चउदस के रात


text:
यहोवा के साक्षी—हमन कोन हन?
हमन ह अलग अलग देश, संस्कृति अऊ भाषा से हन। तभो ले एक जइसन लक्ष्य होए के कारण हमर मन के बीच म एकता हावे। मगर हमर मन के एकता के सबले बडे कारण हे की हमन ह यहोवा ईश्वर ला आदर दे बर चाहत हन। ईश्वर के नांव ह यहोवा हावे अऊ बाइबल म ए नांव ह साफ-साफ लिखे हावे। उही ह सबो चीज मन ला बनाए हावे। हमन ह यीशू मसीह के पद-चिन्हा म चले के पुरा-पुरा कोशिश करथन अऊ गर्व ले खुद ला मसीही कहिथन। हम सबो मन ह हर कोनो ला नियमित तौर म समय निकाल के मनखे मन ला बाइबल अऊ ईश्वर के राज के बारे म बताथन। हमन ह यहोवा ईश्वर अऊ ओकर राज के बारे म दुसर मन ला गवाही देथन या बताथन। एकर सेती हमन ला यहोवा के साक्षी बोले जाथे।
हमर वेबसाइट म अऊ जानकारी देखव। ए म बाइबल पढव। हमर बारे म अऊ हमर विश्वास के बारे म अऊ जानव।


text:
हमर भोजली तिहार
बले सावन के महीना आए हे अऊ धरती माता हर हरियर लुगरा ल पहिरे हे तबले छत्तीसगढ़ के दाई बहिनी बेटी मन भोजली गीद गाये के चेत म उमाह लेवत हें। धान कूटत-कूटत जतवा म चूनी चाउर के पिसान पीसत-पीसत, भात रांधत भर नहीं खेत म धान के निंदाई करत-करत अलग-अलग टोली मन म गावत-गावत ये नोनी पीला मन उंकर दाई मन चोला मगन करेके नदिया नरवा बोहवा देहे हें। झिमिर-झिमिर पानी के गिराई के संगे-संग बादर के घुड़कत पखावज बाजा कस बजावत तेकर संग म झेंगुरा के झनकार के सितार म अइसे लागत हे जइसे रविशंकर के कई ठन बाजा एके संग बाजत हे। डहरचला मन निंदाई के खेत के मेढ़ उप्पर चोंगी सुलगाये के ओढ़र म आके गीद सुने लागिन त ओमेर कोनो के गोठ ल नई होवे देवय। चुपे रहे बर हाथ म इसारा करथें। ये गीद गोविंद मन ल सुन सुन के जौन मन कतको बड़ बिपत ल झेलत हे तेला, सहरहा मन के नकली नांच पेखन नई भावय। भले तूं ओमन ल अंड़हा कहि लेवा।
गांव के दाई, माई, बहिनी बेटी बहिनी मन गंहूं, जवां, धान अऊ उरिद के कुछ बीजा ल टुकनी म खातू मिंजरा, माटी करके, सावन महीना के अंजोरी पाख के साते के दिन बों देथें। ओई जौन नान-नान पेड़ जामथे तेला ओमन भोजली देवी कइथें। भोजली हर थोर-थोर बाढ़ जाथे तव ओखर तीर म बईठ के गीत गाथे तेला भोजली सेवा कइथें। जइसनहा सुभित्ता परै पारा बस्ती के बड़का आदमी के घर म टूकनी ल मढ़ा के सांझ रात के एकठ्ठा जुरियाथे अऊ भोजली गीत ल गाथे। तव अब, नोनी पिला मन के बिनती गंगा माई से जउन करथें तेला सुना।
‘देवी गंगा, देवी गंगा, लहर तुरंगा हो लहर तुरंगा।
हमरो भोजली देवी के भीजें आठो अंगा।।’
हे गंगा माई अपन चंग-चंग कूदने वाला घोड़ा कस उठने वाला लहर म हमर भोजली देवी के आठों अंग ल भिजों दें। आठों अंग भिंजोए के जउन पटन्तर हें ते हर भोजली दाई म जीव पारे आदमी कस का नईए?
‘माड़ी भर जोंधरी पोरिस कुसियारे।
जल्दी जल्दी बाढ़ो भोजली, होवो हुसियारे।।’
जइसे जोंधरी हर घुठवा बरोबर ऊंच होगे हें अऊ कुसियार ह मुड़ भर ऊंचाई के होवे हें, तइसनहे भोजली दाई तहू जल्दी-जल्दी बाढ़ के बने बड़े जनिक हो जा। गंवई गांव के बिना पढ़े नोनी पिला मन के भक्ति ल तौ गुनव के तीन चार दिन के भोजली ह कइसे जोंधरी अऊ कुसियार कस होए सकही फैर मया पिरीत के सेतिर ओमन ऐ बात ल कहत हेंं।
भोजली के सिंगार उन बिन पढ़े नोनी पिला मन के गोंठ म सुनव अऊ गुनव।
‘आई गई पूरा बोहाई गई मलगी।
हमरो भोजली देवी के सोने सोन के कलगी।।’
‘लिपी डारेन, पोती डारेन, छोड़ि डारेन कोनहा,
सबो पहिरे लाली चुनरी, भोजली पहिरै सोनहा।’
‘आई गई पूरा, बोहाई गई झिटका,
हमरो भोजली देवी ला चंदन के छिटका।।’
लइका मन के गुनान कतका चिरई कस उड़ईयावत हे तउन ऐमा गम मिलत हे। भोजली के चोंखहर पान ल सोन के कलगी बना के पहिरादीन। अपन भोजली ल सोने-सोन के गहना पहिरादीन कभू-कभू छांव म माढ़े भोजली ह पिंवरा हो जाथे, तेला सोन के गहना बनादीन। चितकबरा दिखत हे तेला चंदन के छिटका म जोंग दिन। धन्य हे इंकर गुनान हर-
‘पानी बिना मछरी, पवन बिना धाने,
सेवा बिना भोजली के, तरसे पराने।।’
पानी बिना जइसे मछरी हर अऊ पवन बिना धान जइसे ब्याकुल हो जाथे, तइसनहे हमर भोजली दाई के जीव ह जीव परान हर सेवा बिना तरस जाथे।
‘कुटि डारेन धान, पछिनी डारेन भूसा,
लइके लइका हावन भोजली, झनि करिहौ गुस्सा।।’
घर म रहैय्या नोनी पिला मन धान कूटथे अऊ भात ल रांधथे घर के बूता ल सपेटत हे तभौ ले उंकर जीव हर भोजली दाई के सेवा म लगे हे अऊ कहत हे- हे भोजली दाई हमर बर तय कव्वाबैं झन हमन छोटे-छोटे लइका हन जंगाबे झन हम जल्दी आवत हन।
‘नावा तरइय्या म, मंजुर कुहकुहावै,
भोजली खोचें केकती केवरा गली लें महमहावय।।’
जउन भोजली देवी ल एकक बूता के बात बतावत हें, तेला अब कुदुरमाल मेला जाये बर अऊ बीरा, पान खवायें के बाद कहत हे-
‘कनिहा मा कमर पट्टा, हाथ उरमाले।
जोड़ा नरियर धर के भोजली, जाबो कुदुरमाले।।’
नानमुन टेपरी म बोयेन जीरा धाने।
खड़े रइहा भोजली खवाबों बीरा पाने।।
भोजली के रोज-रोज बढ़ोत्तरी के बरनन उकर गीद म देखव-
‘आठे के चाउर, नवमीं बोवाइन,
दसमीं के भोजली, जराई कस होइन।।’
अकादसी के भोजली दूदी पान होइन।
दुआस के भोजली मोती पानी चढ़िन।।
तेरस के भोजली, लहसि बिहस जाइन
चौदस के भोजली, पूजा पाहुर पाइन।।
पुन्नी के भोजली ठंडा होये जाइन।।
कतेक जल्दी राखी तिहार के रात आगें, काल ठंडा करे बर जाये ल परिही तव सिंगार करत-करत बेरा के गमे नई पाइन बिहान होगे।
गांव के दाई, माई, बहिनी अऊ बेटी मन गंहूं, जवां, धान अऊ उरिद ल सावन महीना के अंजोरी पाख साते के दिन बो देथें।


text:
महतारी-बाप कस पालन पोसन अऊ गुरु कस देथे परोपकार के सिक्छा
वता, गुरु, महतारी, बाप एकर करजा ल कभू कोनो मइनखे उतारे नई सकय। हमेसा उनकर रिनी ही रहिथे। रुख मन भी हमर देवता समान हे जऊन ह हमन ल सदा साथ देवत ही रहिथे। महतारी बाप कस हमर पालन पोसन करत रहिथे, गुरु कस हमन ल सिक्छा घलो देथे परोपकार के सिक्छा। रुख मन हमेसा मइनखे मन के नि:स्वारथ सेवा करत रहिथे। रुख के फल से लदे डारी ले हमन ल नम्र होके झूके के सिक्छा मिलथे ए परकार ले रुख मन हमर देवता, गुरु, महतारी सबो आय। रुख मन हमर घर परिवार के सदस्य के समान होथे। अन्न, पानी, हवा मइनखे मन के जीये के अधार आय। मइनखे मन के जिनगी म पसु अऊ रुख के अड़बड़ महत्ता हे पसु ले हमन ल दूध, दही, गोबर, चमड़ा अऊ पौष्टिक जीनिस मिलथे, उहे रुख ले भी हमन ल जीये बर अड़बड़ सहयोग मिलथे ओकर द्वारा प्राप्त लाभ के कोनो सीमा नई हे। पसु अऊ रुख मन बोलय भर नहीं जीव तो उहू मन म रथे। अगर ए रुख मन संसार म नई रहतीस त मइनखे मन के जीवित रहना संभव नई रहतीस।
रुख ले हमन ल फल-फूल भर नहीं बल्कि ये मन मइनखे के सांस ले निकलइया जहरीला गैस कार्बन डाई आक्साइड ल अपन म सोख के हमन ल निरंतर सुद्ध हवा देवत रहे के श्रेय सिरिफ रुख मन ल ही हे। रुख मन दिनभर एही बुता करत रहिथे आक्सीजन नाव के ‘प्रानवायु’ उगलत रहिथे। मइनखे मन बर एही ह ‘जीवन अधार’ आय। आक्सीजन के कमी परे ले मइनखे के जिनगी संकट म पर जाथे। अगर रुख नई रइही त ए दुनिया म आक्सीजन के कमी पर जाही अऊ मइनखे के देह अऊ आगी जरोय ले निकले जहरीला हवा कार्बन डाई आक्साइड ले जम्मो अकास दूसित हो जाही। हर तरह ले रुख ह मइनखे मन बर ‘जीवन दाता’ आय। आंखी ल हरियर, हरियर देखे म अड़बड़ सांति मिलथे मन ह घलो हुलास ले भर उठथे। हरियर-हरियर दूबी, नान-नान पेड़ पऊधा बरसा के दिन म सोभा देथे लेकिन रुख मन तो आठो काल बारों महीना सीतलता परदान करथें। ओकर छइंहा म कतको मइनखे, पसु-पछी अपन थकान ल भुला के अराम पाथें। रुख मन एक परकार के ‘धरमसाला’ आय।
फूल मन ल देख के मन परसन्न हो जाथे अऊ फल मन म तो ओ ‘जीवन तत्व’ हे जऊन ह मइनखे मन ल निरोगी अऊ ‘दीर्घ-जीवी’ बनाथे। कीमती फल वाले रुख ले आमदनी घलो खेती किसानी ले जादा ही होथे। संतरा, नीबू, चीकू, सेब, बीही, लीची, सहदूत ए मन तीन ले चार साल के रखवारी, सिंचाई, अऊ सुघ्घर देखभाल करे जाय त हमन ल अच्छा आमदनी मिल सकथे। आमा, जामुन, मऊहा, कटहर, अंवरा, पीपर, बर जइसे रुख कोनो एक घव लग गय त सदा दिन बर इनकर ले हमन ल अऊ हमर अवइया पीढ़ी मन ल लाभ ही मिलत रइही। पपीता, केरा तो थोरकन भुइंया म ही उगाय जा सकथे एकर ले घर के सोभा बढ़थे अऊ पुस्टई अहार घलो मिलथे। मइनखे मन ल जीये बर रोज भोजन, पानी के संगे-संग लगभग 10,000 लीटर हवा के जरूरत परथे। पीपर के पेड़ ह दमा नासक, हिरदे पोसक, रोग नासक अऊ रोग प्रतिरोधक सक्ति बढ़ाय वाला पेड़ होथे। सब तरह ले उपयोगी आय रुख लगाय अऊ ओकर संरछन करे म। एक समय अइसे रहिन कि जब खेत के मेड़ म मनोरंजन करय, व्यायाम करय अब तो जम्मो डहर सुन्ना-सुन्ना लगथे।
मइनखे मन बर जिनगी के अधार ‘रुख’
भावना श्रीवास तखतपुर


text:
ध्रुव देवांगन बिलासपुर
कुर छेदीलाल बैरिस्टर अकलतरा के मालगुजार घर म 1891 म जनमिस अउ 18 सितम्बर 1956 म सरग सिधारिस। बैरिस्टर साहेब हर अपन जनम अउ सरग सिधारउॅब के जिनगानी के बीच म जबर-जबर महारत हासिल करिन । बैरिस्टर साहेब हर 1920 म महात्मा गाॅधी के असहयोग आन्दोलन म अपन वकालत ल छोड़के आजादी खातिर सामिल होइस। ठाकुर साहेब बिदेस म बकालत पढ़े रिहिस। बिदेस म पढ़इ-लिखइ होय के सेतीर अपन हिन्दी अउ छत्तीसगढ़ी भासा बोली सहन बसन के जिनगानी ल भुलाय नीं सकिस। ओ बखत गिने गिनाय मनखे बिदेस म पढ़इ करिस जेमा छत्तीसगढ़ ले अकेल्ला मनखे रिहिन। अतेकबड़ जमीनदार रहत घलो उॅनकर सुभाव हर हरेक छोटकून मनखे के अमराॅव कस मेल जोल बनाय राखे रिहिन। बैरिस्टर साहेब के बिचार हर जबड़ सुग्घर रिहिस। बैरिस्टर साहेब हर आजादी के लराई बर अपन जिनगी ल लगाइस। 1946 ले 1952 सात बच्छर तक भारतीय संबिधान सभा के समरपित सदस्य रिहिस। उॅनकर हिरदे म देस भगति हर रग-रग म समाय रिहिस। संबिधान निरमान बनाय म उॅनकर भागीदारी हर अति सुग्घर रिहिस तेकर गुनगान ओ जनमाना के जमो बड़खा-बडखा मनखे महात्मा गाॅधी जी, सुभाष चंद बोस जी वल्लभ भाई पटेल कस मनखे मन ओकर बुता, काम, बिचार, बर करय। बैरिस्टर साहेब हर अंगरेजी, तेलगू, उर्दू, मराठी, हिन्दी संसकिरित भासा के जबर जानकार रिहिन तभोच्च ले अपन महतारी भासा छत्तीसगढ़ी ल नइ भुला पाइन। ककरो करा गोठियातिस त छत्तीसगढ़ी भाखा म गोठियातिन। भासन देतिन त महतारी भाखा म भासन झारतिन। छतीसगढ़ी भासा के जनइया मन लाज के मारे अपन महतारी भासा म गोठियाबो त् छोटकून मनखे कहाबो कहिके गोठ नीं करत रिहिन तेन मन बैरिस्टर साहेब के सरर्रटहा गुरतुर अउ लहजा मारत आनी-बानी के रंग चघावत भाखा छत्तीसगढ़ी भासा के गोठियाई ल सुन के उॅनकर छाती फुल जात रिहिस। लजईया छत्तीसगढ़िया मन उॅनकर गोठ सुनके छत्तीसगढ़ी म गोठियाय बर बरपेल्ली हो जात रिहिन । बैरिस्टर साहेब के जिनगानी हर छत्तीसगढ़ के देवता कस मनखे लागत रिहिन जमो समाज-समाज के मनखे मन ओकर पिछलग्गू रिहिन। छुआछुत के जबर बिरोधी रिहिन। सतनाम पंथ के गुनगान करइया मनखे के बानी म राम चरित के रोज पाठ करइया, गीता अउ दुर्गा सप्तसती के पाठ उॅनकर कंठ म बिराजमान रिहिस। जबर कला संसकिरिति के चिनहारी , छत्तीसगढ़ अस्मिता के चिनहारी, जबर समाजिक सोंच बिचार, दबंग छय फुटिया राॅगड़ा तनधारी मनखे देखुब म अलगेच चिनहारी उॅनकर जिनगी म आदर सतकार कूट-कूट के भरे रिहिस। देस परेम के दुलरुवा, आजादी खातिर जेल जवइया , सतनामी मन के संगठन खड़ा करइया, हरिजन मन ल जनेउ पहनइया, भगवान जगन्नाथ रजदूतिया रथ ल हरिजन मन करा खिचवइया, छुआछुत ल भुलाके मंदिर भीतरी आदर सतकार के संग पूजा करे बर बरजोरी करइया ठाकुर छेदीलाल बैरिस्टर के जिनगी म समाय रिहिस। बैरिस्टर साहेब हर हमर छत्तीसगढ़ अस्मिता के जबर चिनहारी आय फेर ऐहि चिनहारी ल उॅकेरे के लाइक हे। बैरिस्टर साहेब के जिनगी के उदिम हर हमर अवइया पीढ़ी के चिनहारी बनय तेकर सेती गुरुघासीदास केन्द्रिय बिस्वविद्यालय म उॅनकर जिनगानी के सोध पाठ केन्द्र बनय । अतेक जबर बैरिस्टर साहेब हर आज के जमो वकालत करइया वकील मनखे मन उॅनकर सुरता ल गुरु के रुप म मानतिन त् नवाॅ जमाना के विचारक वकालत करइया मन के विचार घलो हर ठाकुर छेदीलाल बैरिस्टर के बैरिस्टरी कस जिनगानी हर चमक जातिस फेर बाह रे हमर छत्तीसगढ़ के पढ़े लिखे आज के मनखे अपन के चिनहारी नइ कर सकत हन तेकर सुबूत हर कोट कचेहरी के बार रुम म देखुब आथे । सरकारो कति ले ठाकुर छेदीलाल बैरिस्टर के जिनगी के छाप ल उॅकेरे के परबुता म चिनहारी बनावय । अइसन आजादी के पढ़े-लिखे अउ कढ़े जवान ठाकुर छेदीलाल बैरिस्टर जी सनमान ल राखे के परबुता करहि त हमर चिनहारी हर बाॅचे पाहि । आज मय बैरिस्टर साहेब के जिनगी के चिनहारी ल बड़कन साहित ल पढ़ के लिख पायेंवॅ ऐमा मोर कच्छु काॅहि गोठ नीं हे।
26 जनवरी विसेस
छत्तीसगढ़ के देवता- स्व. ठाकुर छेदीलाल बैरिस्टर


text:
गुरतुर भाखा सब ल सुहाथे
गवारी हो परेम के भाखा ल पसु पक्छी हर घलो जानथे फेर मनखे के का बात। संगवारी हो परेम के मतलब गुरतुर बोली होथे अउ गुरतुर बोली सब्बो मनखे ल सुहाथे। कुकुर बिलई गरूवा बछरू घलो मन ल पुचकार के बलाय ले लकठा म आ जाथे अउ दुत्कार के बोले ले दूरिहा भागथे। चाहे मनखे पढ़-लिख के कतको ग्यानी हो जाय जब तक ले परेम के भाखा ल नी सीखही सब्बो ग्यान का काम के। तभे तो संगवारी हो कबीर दास जी हर भी कहे हे पोथी पढ़-पढ़ जग मुआ, पंडित भया न कोय। ढाई आखर प्रेम के, पढ़ै सो पंडित होय। ये संसार मे आनी बानी के जीव जंतु पसु पक्छी हावय सब्बो अपन भाव ल कोनो न कोनो परकार से बियक्त करथें लेकिन कोनो ल भगवान हर बोले के सक्ति नी देहे हे। मिट्ठू अस अपवाद सरूप एको ल छोड़ के। संगवारी हो मनखे के तन हर बड़ भाग से मिलथे। भगवान मनखे ल ही अपन भाव या बिचार ल बोल के बियक्त करे के अनुपम सकती देहे हे। त संगवारी हो मनखे ल हमेशा अइसे बानी बोलना चाही जेला सुनके खुद ल भी अच्छा लगय अउ दूसर ल भी अच्छा लगय। संगवारी हो कहे गे हे ‘वाणी हर ही मुख के आभूसन आय। आप मन तो सुने होहा ऐसा वानी बाेलिए मन का आपा खोय। औरन को सीतल करय, आपौ सीतल होय। परेम तो अइसे हथियार ए जेकर से मनखे तो का देवता भी वस म हो जाथे। परेम करना तो देवता के गुन आय। भर्तृहरि हर कहे हे ‘घृना करना सैतान का काम हे छमा करना मनुष्य के धर्म हे अउ परेम करना देवताओं के गुण हे।’ ‘गांधी जी हर भी प्रेम के महत्ता ल बताय हे घृणा के द्वारा कभी भी घृणा पर विजय नहीं प्राप्त करे जा सके। घृणा म विजय पाए जा सकथे। यही सनातन धरम हे।’ बिगड़े काम हर भी परेम के गुरतुर भाखा से बन जाथे। गुरतुर भाखा हर दवाई ले जादा असर करथे। कहूं-कहूं डाकटर मरीज से अइसे गुरतुर भाखा म गोठियाथे अउ अइसे अपनत्व अउ परेम से दिलासा देथे कि गोली दवाई खाय के पहिली ही मरीज चंगा होय लागथे। काबर कि ‘मन चंगा त कठौती म गंगा’ बीमार मनखे के तन के संगे-संग मन ल भी स्वस्थ रखना बहुत आवश्यक होथे। संगवारी हो हमर छत्तीसगढ़ी के मनखे मन के छत्तीसगढ़ी बोली हर तो गुरतुर अउ परेम के भाखा के खदान ए। छत्तीसगढ़ी बोली हर छत्तीसगढ़िया मन के शान ए। जय छत्तीसगढ़।
ढाई आखर परेम के, पढ़ै सो पंडित होय
सुषमा पाठक बिलासपुर


text:
तन मन के पीरा हरथे ददरिया
छ त्तीसगढ़ के बड़का भुंइया के संस्कृति ह घलो बड़का हे। इहां लोक गीत अउ लोक नाच ह जंगल म फुले फुल कस जघा-जघा म बगरे हे। दादर माने भाठा होथे। पहिली समे म भइसा चरवाहा मन भाठा म भइसा चरात समे घाम-जाड़ अउ पानी के दुख ल भुलाय बर अपन अनजान परेमिका ल सूरता करके अपन मन के जीत बनावय अउ गांवय। भाठा ले गीत ह गांव म आगिस अउ गांव ले खेत-खलिहान म पहुंचगे। खेत- खलिहान म बुता करत बनिहार-बनिहारिन मन अपन जांगर के पीरा ल भुलाय बर दू टोली बनाथे। एक टोली ह गाथे अउ दूसर टोली ह झोकथे। फेर दूसर टोली ह गाथे अउ पहिली ह झोकथे। बीच बीच म कोयली बाेलै के हुंकारू देथे। गीत के सुरवात छत्तीसगढ़ी संस्कृति ले होथे। पहिली टोली गाथे ‘बटकी म बासी अउ चुटकी म नून, मैं गावत हव ददरिया तें कान दे के सून’ दूसर टोली झोकथे ‘आमा ल टोरेव खाहुंच कइके, टूरी मोला दगा दिये आहुंच कइके’ पहिली टोली ‘साइकिल चलाएंव हेन्डिल धरके, अधरथिया बलाएंव कंडिल धरके’ दूसर टोली ‘सांझे के बेरा उवे ल सुकवा, तोला गजब अगोरव चढ़के रूखवा’ पहिली टोली ‘नानकुन डोलिया, बोएं ल जीरा धान, मोर जेवरिहा संग बइठ के खा लेतेंव बीरा पान’ दूसर टोली ‘भरे ल पानी कुआं म डारेंव डोर, तोला मोला भरमथे तें दुरिहा ले बोल’ पहिली टोली ‘गये ल इसकुल पढ़े ल गिनती, बीच रस्ता म भेंटहिव करत हंव बिनती।’ अइसन छत्तीसगढ़ के मेहनत किसान-बनिहार अउ बनिहारिन मन घाम-पानी अउ जाड़ के पीरा ल ददरिया गीत गाके भुला जाथे ऐहा हमर छत्तीसगढ़ के अंजोर परंपरा आय।
ध्रुव सिंह ठाकुर बिलासपुर


text:
काबर चढ़त हे गर्मी के पारा
अ पन गलती ल दूसर के उपर ठिकरा फोरे के आदत मानुस ल जनम जात मिले हवय। इही पाय के कहावत चले हे कि ‘‘गुर खाय गंगू, पिटान खाय टुकना‘‘ पिछु हफता के बात आय बिलासपुर मे गरमी हर अइसन बाढ़िस कि थरमामीटर के पारा ह 49.3 डिग्री पहंुच गीस। एला देख सुनके लोगन के आखी फाट गीस। एखर असली कारन ल सोचना अउ खोजना छोड़के मनखे मन हर अपन जनम जात आदत के मुताबिक बिचारा थरमामीटर के उपर ले भरोसा ल उठा लिन। अउ उल्टा केहे लागिन कि थरमामीटर ह गरमी के मातरा ल जादा बतावत हवय।
जइसे मनखे के नियत बेरा कुबेरा डोलत रहिथे तइसनेहे मनखे मन अपन नियत कस बिचारा थरमामीटर के नियत ल कोसे लागिस।अउ ओखर गुन ल जांचे खातिर एक ठिन अउ थरमामीटर ल ओखर तीर म राख दीन। ये जांच करे बर कि दोनो थरमामीटर ऐके जइसे गरमी के मातरा ल बताही कि नइ बताही। थरमामीटर हर कंहु मनखे कस स्वारथी अउ झूठहला रहिथिस त पक्का ओहर अपन संगवारी के पीठ म छुरा ल भोंक देतिस अउ गलत गरमी के मान ल बता देतिस। फेर निरजीव जिनिस के नियत नइ बदलय। काबर कि ओला कोनो परकार के लोभ लालच, स्वारथ, मोह माया नइ रहय।
बिलासपुर मे पारा के पारा काबर चढ़िस तेला किसिम किसिम के अवगुन म बुड़े मनखे हर नइ समझ पावत हे। एखर असली कारन ल बड़े बड़े बैज्ञानिक मन बतावत हे कि रूख राई अउ अन्न, पानी, जीब, जन्तु ये सब के आपस म जबड़ गठजोड़ हावय। मनखे के जिंदगी इही जिनिस के बल म चलत हे। इंही पायके ये मन ल बचाय अउ हिफाजत से बउरे के काम ल करना चाही। फेर अपन लालच म बूरे मनखे भुला गे हावय कि वन हे त जल हे अउ जल हे त कल हे। ये बात ल सबो जानथे कि दुनिया के कोनो जानवर, पसु-पक्षी, जल, जंगल, जमीन ल नुकसान नइ पहुंचावे। फेर ये काम मे मनखे कोनो कसर नइ छोड़त हे। इंही पायके रूख राई के कटाई, कल-कारखाना के बढ़ई, खेत खलिहान के प्लाट में बदलइ असन काम के कारन भुइया के गरमी हर बढ़त जावत हे। अइसन बेरा मे ये बात ल सुमिरना चाही कि कोठी म धान हर पलपलावत ले भराय रहिथे त तभो ले कोनो फेंक फेंक के उछरत ले नइ खावय। फेर अब के जमाना म कतको मनखे अइसन गलती करत हवय। सादी-बिहाव, होटल म खाय पिये के जिनिस ल जरूरत ले जादा ले लेथे अउ आखरी म नासमझी देखावत फेंक देथे। ये सब आदत ल छोंड़े के बेरा आ गे हवय। अइसनेहे एक ठिन अउ बात बैज्ञानिक मन बताइन हवय कि खेत म धान, गेहू के कटइ के बाद जउन हिस्सा बांच जाथे, तेला बारना नइ चांही अउ पेड़-पउधा ले गिरे सुखा पाना ल तको नइ बारना चांही। काबर कि ये हिस्सा हर सर गल के खातु बन के भंुइया के उपजाउ ल बढ़ाथे। अइसन जिनिस ल बारे म जहरीला गैस निकलथे। एखर ले वातावरन में गरमी बाढ़थे। बाढ़त गरमी अउ बिगड़त परयावरन ल देख देख के पारा के पारा चढ़त जावत हे। एखर से बाचना हे त जनमदिन, सादी-बिहाव के दिन ल सुरता राखे खातिर पुराना रिवाज जइसे पेड़ पउधा लगाना, कुंआ, बावली, तरिया खुदवाना ल फेर से जोर-सोर से सुरू करना परही। उत्तराखंड राज म एक ठिन बड़ा संुदर रिवाज परयावरन ल बचाये बर चले आवथ हे। जेखर नांव ‘‘मैती प्रथा‘‘ आय। एमा सादी-बिहांव के बाद बिदा के बेरा मे दुलहिन हर अपन मइके ले एक ठिन पउधा ल ससुराल ले जाथे अउ उंहा ओला जगाथे। एखर ले मइके के सुरता के संगे संग परयावरन संग जुड़े रहय के काम सहज हो जाथे।
विजय मिश्रा ‘अमित’
रायपुर


text:
जम्मो डहर तोर गोठ हे सिरडी वाले बाबा
म्मो डहर तोर गोंठ के चरचा हावें, फेर तोला कोई देख नहीं सकत हावें। जम्मो के आंखी परदा डरासे हावें फेर तोर मुखड़ा परदा नई हावें। संगवारी हमर देस मनखे अउ साधु महात्मा मन भगवान बरोबर मानथे। अउ ओला पूजथे। ऐकर संगे-संग जम्मो नदी, परबत पथरा, रुख राई इहा तक के चिराई चुरगुन घलौ देवता बरोबर हमर पुरखा मन पूजत हावे। फेर साईं बबा के पूजा पाठ काए बाधा गे हावे? जे संगवारी जेमा भगवान देखिस ते हर देवता मान के पूजे लागीन जे हर हमर मनौती पूरा करिस अऊ संकट के बेरा हमर बर हो गे ओहिच हर हमर बर भगवान हावे। हमर देस वेद विग्यान सास्त्र अउ पुरान के पठईयां अड़बड़ भराये हावे फेर परेन के ढाई आखर नई पढ़ पाईन। सिरडी के हमर बबा भी घलौ कोनो बर गुरु बना हावे। कोनो बर सदगुरु बर भगवान हावे। भगवान किसन हर गीरा कंघे के ये यथा मां घृपधन्ते तांस्तचैव भजाम्यहम। मम वत्मा नुवर्तन्ते मनुष्या: पार्थ सार्वधा: भगवान किशन कहथ हावय के जे मनखे मन जे भाव ले मोर सरन आथे मय ओला वईसने फल देथऊ। एकरेबर हे पार्थ जम्मो मनखे मोरे डहर चले। फेर आगू भगवान कथे के यो मां पश्चति सर्वत्र सर्व मनि पश्यति। तस्यांह पृष्श्यामि मे प्रणश्यति 11 जे मनखे मन मोला जम्मो प्राणी निहारथे अउ सब्बो मोरेच देखथे मनखे बर मय कभू ओझिल नहीं होव। साईं बबा हर जब सोलह बछर के रहिस तब पहिली बार सिरडी एक ठन नीम रुख के नीचे पर तप करथ देखे गे रहिस। अइसन कहे गेहे के भगवान छह ठन गुन होथे। अइसन कहे गेहे के भगवान छ: ठन गुन साईं बबा घलौ रहिस। साई चरित्र कहे गे हावे जब जगह खोदे गिस मेर चार ठन दीपक घलौ बरत रहिस जेकर हम अपन दिल के गहराई जा के झांकथन गियान होने के सबले पहिली नारायण भगवान बरहमा जीू चारे ठन बात बोले रहिस ओई चार ठन बात हर हमर चार वेद बनिस भागवत चार ठन अक्षर हावे। राम भगवान मन घलौ चार भाई रहिस। हमर भारतीय संसकरति के चार ठन टेका हावे गुरु गीता गंगा अउ गाय। चार पुरुवार्थ हावे धरम, अरथ, काम, अउ मोझ। चार ठन हमर आश्रम व्यवस्था है, चार दिशायें हावे। चार झन कुमार सनत सनंद सनातन अउ सनत कुमार। चार ठन लोक हावे। सरगलोक भूलोक पाताल लोक अउ नरक लोक। बरहमा बैवर्त पुरान के चार ठन खन्ड हावे। परन धरम हमर घलौ चारे ठन हावे।


text:
अपन गुरु बनाव जान के
यान मन के सीख ला माने मा ही भलाई हे। संगवारी हो तइहा के सियान मन कहय- बेटा! पानी पियय छान के अउ गुरु बनावै जानके रे! फेर संगवारी हो हमन नइ मानन। संगवारी हो गुरु ओला कहे जाथे जेखर से हमला ग्यान मिलथे। अउ ग्यान हमला केवल मनखे मन से मिलथे अइसे बात नइ हे। ग्यान तो हमला पसु, पक्षी, रूख, राई अउ निरजीव जइसे कि ईंटा,पथरा ले घलाव मिलथे। ग्यान तो दुनिया हर जगह बगरे हावय। जरूरत हवय तो ओला चिन्हे के अउ अपन जिनगी समाए के। संगवारी हो कोनो भी मनखे हर वही बात ला जल्दी सीखथे जउन हर ओला बने लगथे चाहे वो बात हर बने राहय के बिगरे यहू हर अड़बड़ सोचे के बात हावय। अइसे मा हमला पता कइसे लगही के का हर अच्छा हवय अउ का हर खराब? संगवारी हो जब हमन हर धोखा खाथन तब हमनला पता चल जाथे के का हर बने अउ का हर बिगरे। फेर संगवारी हो हमर जिनगी गुरु के महत्तम सेती हावय के सही गुरु हर हमला धोखा खाय ले बचा लेथे अउ अपन ग्यान से हमर लोक अउ परलोक दुनो ला सुधार देथे। गोस्वामी तुलसीदास घलाव अपन गुरु स्वामी नरहरिदास के संग रहिके जम्मो वेद अउ पुरान के अध्ययन करे रहिन हे जेखर कारन उनला हिन्दी साहित्याकार के चन्द्रमा के उपाधि दिये जाथे अउ हिन्दी साहित्य जगत के सुरूज सूरदास के गुरु रहिन हे महाप्रभू वल्ल्भाचार्य फेर स्वामी दत्तात्रेय के तो एक सौ आठ गुरू रहिन हे। कवि रहीम के कहना हवै-
कदली,सीप, भुजंग मुख, स्वाति एक गुन तीन।
जैसी संगति बैठिये, तैसोई फल दीन।।
संगवारी हो हमर भाखा मा कहावत हवै-
उॅच संग बइठय तो खाय बीड़ा पान
नीच संग बइठय तो कटाय दूनो कान।।
संगवारीहो हमन हर दुनिया बहुत कम समय बर आय हवन अइसे अगर हमन कुसंगति पर गैन तब हमर जिनगी के अनमोल समय ला हमन अकारथ कर देबो अउ अगर हमनला सहीं संगति मिलगे तो हमन अपन जिनगी के सदुपयोग तो करबे करबो अउ अपन संगे-संग हमन कतको जीव ला तार देबो। संगवारी हो कहे गै हावय-अगर नाली के दु-चार बंूद पानी हर गंगा नदी मा मिल जथे तो ओला पवित्र माने जाथे फेर कहॅू गंगा नदी के दू-चार बंूद पानी हर नाली मिल जाथे तब ओला कोनो मनखे हर पवित्र नइ मानय। संगति के हमर जिनगी कतका महत्तम हावय। संस्कृत कहे गै हावय-
संसरगजादोष गुणा भवन्ति।
एखरमतलब हवय कि संगति से ही गुन अउ दोस हर उपजथे। संगवारी हो अकेल्ला रहि जावय फेर बुरा मनखे के संगति मत करय। गोस्वामी तुलसीदास हर घलाव कहे हावय-
बरूभ


text:
छत्तीसगढ़ी बोले हमन का लाज
नो डहर देखले सब्बो कती हिंदी गोठियात पावे अउ नइ कोनो-कोनो मेर तो अंगरेजी घलो गोठियात मिल जाही। पर बहुत कम जगा छत्तीसगढ़ी कोनो मनखे गोठियात पावे। गांव देहात गोठियाथें घलोक लेकिन सहर घोटियाहिं उंकर सान कम हो जाही, सहराती लहुटे हे। भले गांव देहात ले आय रथें। छत्तीसगढ़ी बोले हर तो दुरिहा के बात आय हिंदी बोलत-बोलत घलो बीच बीच अंगरेजी युग करत रथें। जइसे हर युज के युज करे हव। मनखे तो, अउ हुसियार समझे लागथें। कहुं दु झन पंजाबी, सिंधी, गुजराती, बिहारी चाहे कोनो परदेस के रहइया हो ओमन मिल जाथें अपन बोली भाखा शुरु कर देथे। हमनल समझ नइ आय लेकिन अपन परदेश के राज के बोली ओमन कतका खुसी से गोठियाय लागथे। लेकिन दू झन छत्तीसगढ़िया मनखे हर भी कहुं मेर जाही हाट बाजार छत्तीसगढ़ी बोले काबर लजाथे। छत्तीसगढ़ी गोठियाय का लाज।
मोला तो बात ले खुशी हे कि कम से कम हमर छत्तीसगढ़ सरकार हर तो ये बात समझिस के छत्तीसगढ़ी पढ़ाना लइकन मन जरुरी हे। अउ अपन प्रायमरी पाठयक्रम से ही छत्तीसगढ़ी बोली के किताब शामिल करीस। किताब पढ़ाबे लइका मन अब्बड़ हांसथे। काबर कि ओमन तो ओही बोली जानथे। सित्तो कइबे एकर सेतिर लइका हांसथे। गुरुजी मेडम मन कनु तो उंकर तीर छत्तीसगढ़ी नी बोले। ओमन गुरुजी मेडम मन के मुंह ले अइसन बोली सुनथे ओमन हांसी जाथे।
छत्तीसगढ़ी रचना लिखत लिखत मोला एक ठन बात सुरता आगे हर गांव के स्कूल पढ़ें हवं। सबो संगवारी संगी जहुंरिया मेर तो छत्तीसगढ़ी गोठियान। घर घलो छत्तीसगढ़ी बोलन छत्तीसगढ़ी गोठिया-गोठिया के आदत परगे रिहिस। स्कूल जान गुरुजी के आडर रहे हिंदी में बात करो। बारवीं कक्छा पढ़त रहन। गांव के स्कूल कहां के बइठे बर टेबिल कुरसी। दरी घलो पर लड़ाई होवे। एकठन दरी रहिस। तेहू लड़का मन तीर के अपन डहर ले जांय। एक दिन प्रिंसपल सर हर कक्छा आइस हमर सिकायत सुरु होगे। येदे सर हमन बइठे बर दरी नइ देते टुरा मन। लड़का मन कइथे लड़कियां हिंदी में नहीं बोलते सर हमर प्रिंसिपल सर हर कथे क्या हो गया छत्तीसगढ़ राज्य बनने वाला है। छत्तीसगढ़ी बोलना बुरी बात नहीं है। हमन खुश हो गयेन।
अपन गांव घर के चाहे अपन माई बहिनी कहुं भेटमन हमर छत्तीसगढ़ी बोलना शुरु हो जाथे। छत्तीसगढ़ी बोलथन तभे अपना पन लागथे। जानथें सब छत्तीसगढ़िया लेकिन बोले लजाथें। छत्तीसगढ़ी बोली घलो थोर -थोर फरक रइथे। उपर राज रायपुर डहर के छत्तीगढ़ी अउ खाल्हे राज बिलासपुर तेकर ले जांज


text:
सरकार ह चोर-पुलिस कब तक खेलही?
स रकार ह काय-काय करत हे, परजातंत्र के परजा हलाकान होवत हे। रात अऊ दिन गुन थे, काल काय हो ही? कुछु गम नई मिलय। मय ह शब्दकोस ल खोल के पदेव। अंगरेजी म पहली बार मेक इन इंडिया हिन्दी म स्वच्छ भारत, स्वस्थ भारत फेर सिच्छीत भारत अकबका गयेन, एतका दिन म हमर भारत ह नई बनिस। त विस्व गुरु कइसे कहाइस? फेर नसाबंदी, फेर नसबंदी, फेर आगे नोटबंदी मय ह गुनेव सब्बे हर बंद हो जाही त मनखे ह जी ही कइसे? फेर आगे कैशलेस एक झन सियान सो पुछेव, कस सियान ये कैशलेस काय होथे? हमर सरकार ह घलऊ पांच परकार के कैशलेस के मसीन बताइस, समझ म नइ आइस। एटीएम, पेटीएम, मोबाइल, क्रेडिट, डेबिट कार्ड ल सुनके लगिस सरग ले अप्सरा उतर के आघु म नाचे लगिस, फेर बताइस सावधानी बरते ह हवा बंद होगे। सियान कहिस- मुद्राबंदी मय कहेव, काबर सब्दकोस के ऐइसी के तेइसी करत हौ।
जुन्ना सियान आजा, बबा, ददा मन संझवती होवय, दीया बाती जलय तहां हमन लइका मन ऊखर तिरे-तिर म जुरिया लगन, अऊ सब्बेझन बबा-ददा मन सो कहितेन, चल न बबा किस्सा सुनाबे। ओहू मन बुता-काम ल सकेल के, जेवन करे के बाद सब्बे लइका मन के बीच म बइठ के अंगना म कथा- किस्सा सुनाय ल सुरू करतिन। लइका मन ल कहितिन-देखइया- तुमन ल किस्सा सुनावत हौ। आने वाला समे म काय-काय होही- येतका सुनतेन तहां अइसे लगय, हमन सित्तो म हवा म उड़े लगन, लगय ददा- बबा ह अगम जानी आय का? काल काय होही तेन ल बतावत हे। ध्यान लगाके सुनि हौ- एक टक होके ददा- बबा के मुंह ल निहारत रहितेन चिमनी के अंजोर म। बाबु होआ- कलजुग देवता के ये हर परथम चरन हे, जब चौवथा चरन होही तेन समे मनखे ल मनखे ह खाही, धोखा देही, अपने ह अपने ल मारही। त हमन पुछन- बबा मनखे ह मनखे ल कइसे खाही? सुनव- जंगल हावय तेमा बड़का-बड़का महल- अटारी बन जाही, मरघटिया तक ल नइ छोड़ ही। नदियां-नरवा के पानी सुखा जाही। जंगल के रूखराई ल काट डारहीं, अऊ गरीब मनखे ल बड़े असामी मन धोखा दे के ओ मन ल भुखा-नंगा करके छोड़ देही। ओमन अपने अपन म मरत जाही। जंगल खतम हो ही त ऊहां के रहइया हाथी, सेर, भालू, चितवा मन ये ही गरीब मनखे मन रही तेती बर भागही अऊ जेला पाही पटक-पटक के मार डारही। राजा मन लबारी मार-मार के जम्मे मनखे ल भटका देही। हाथी ह हरहा हो जाही अऊ राजा ह लबरा हो जाही। सीधवा मनखे चुप्पे-चुप्प, भुखे-प्यासे, गुनत-गुनत मर जाहीं।
आज बुढ़ाती काल म हमन जऊन ददा-बबा मन किस्सा म बताय रहिन, आंखी म देखत हावन। सित्तो म कलजुग के आखरी चौवथा चरन आगे हावय। हमन चार पीढ़ी ले सोन, चांदी, रुपया, पइसा लुको-लुको के अपन आने वाला पीढ़ी बर धरे रहेन, तेला लइकोरही म चोर पुलिस के खेल खेलन वहिसनहे आज राजा ह खेलत हावय। जतका जमा पुंजी ल कालाधन बताके, आधा हमको दो अऊ आधा तुम रखो। समझ म ये नइ आवय के आधा पइसा ल लेके कोन खजाना म धरही। काय ओ हर एतका नइ जानय, ये देस हर सोन के चिरई रहिस अऊ अंग्रेज मन जतका लेगे सकिन ओतका भरके अपन देस म लेगें। धनवान होगे। आजो ले हमन सोन के चिरई हावन, ओहू ल निकलवा के अंग्रेज मन ल देखावत हे, के देखो हमर देस के मनखे मन कतका चोर हावय- अब सिपाही बन के तुमन ल अपन देस के समृद्धि ल बतावत हौ। कल ये सम्पत्ति के धरे के ठिकाना अंग्रेजी राज म होही। अऊ नइ होही त खजाना ह फेके ल परही, जइसे नोटबंदी म कागज के नोट ल लुद्दी बना के फेकत हावय।अपने मर्यादा ल ऊघार के देखावत हावय। कोन जनी कब तक ये चोर- सिपाही (पुलिस) के खेल ह चलत रही। येखर अंत भयानक होही। अइसे लगत हावय।
नोटबंदी
शीतल प्रसाद पाटनवार,
बिलासपुर


text:
छ त्तीसगढ़ महतारी के अंचरा मं अइसे अइसे दुलरवा, अपन
छ त्तीसगढ़ महतारी के अंचरा मं अइसे अइसे दुलरवा, अपन जिनगी ल महतारी बर समरपित करइया कवि साहितकार मन रहिन जेन मन अपन कलम से महतारी बर अपन करजा ल उतारे के उदीम करिन अउ छत्तीसगढ़ी महतारी भाखा के सेवा करे ओकर भंडार ल भरिन। ओमा एक गांव छत्तीसगढ़ के महाकवि, ईसुरी पुरस्कार ले सम्मानित स्व. कपिलनाथ कश्यप जी के हावय। जेन मन तीन महाकाव्य कतको अकन खंडकाव्य, कहनी कपिल एकांकी लेख के हिन्दी अउ छत्तीसगढ़ी के भंडार ल भर दिहिन हे। येमा उनकर खंड काव्य सीता के अगनी परीछा ह एकर बर बिसेस हे के उन जहां नारी समाज के दुख पीरा ल सीता मइया के दुख पीरा ले जाेरथे उहे पुरूस समाज ल धिक्कार थे घलउ। उन सीता मइया के दुवारा कहे हांवय के।
“ आगू चल के का समाज एला सहराही?
नारी समाज मा का एला सहपाही?
समीक्छक - राघवेन्द्र दुबे, पुराना सरकंडा बिलासपुर
सीता के अगनी परीछा
कवि- स्व. कपिल नाथ कश्यप
समीक्छा


text:
‘छत्तीसगढ़ के रतन बेटा’ नई रहिन
छत्तीसगढ़ी लोक संगीत ल देसभर म पहिचान देवाय बर अब्बड़ मेहनत करईया अउ लोकमंच म सबले जादा नाम कमईया “चंदैनी गोंदा” लोक संस्किरिति दल के संचालक अउ संगीत नाटक अकादमी पुरस्कार ले सम्मानित होवइया खुमानलाल साव अब हमर बीच नई रहिन। आप छत्तीसगढ़ लोक संगीत के पितामह के नाव ले तको जाने जात रहा। आपके निधन ले छत्तीसगढ़ी लोक संगीत के एक जुग ह सिरा गे।
छत्तीसगढ़ के राजनांदगांव जिला के ठेकवा गांव म जन्मे खुमानलाल साव जी ह 14 बरस के उमर ले संगीत के साधना करत रहिन अउ ओकर ये साधना ह ओकर आखरी बेरा तक चलत रहिस। इंहा के लोक संस्किरिति ल नन्दात देख साव जी ह ओला फेर जियाये बर अब्बड़ मेहनत करे रहिन अउ आज छत्तीसगढ़ी लोक संस्किरिति ल देस-विदेस म जेन पहिचान मिले हे ओमा साव जी के तको योगदान हावे। एकरे सेतिर खुमानलाल साव जी ल छत्तीसगढ़ी लोक संगीत के पितामह तको कहत रहिन अउ ओकर ये योगदान बर देस के महामहिम राष्ट्रपति महोदय प्रणब मुखर्जी जी ह खुमानलाल साव जी ल राष्ट्रपति भवन के दरबार हॉल म संगीत नाटक अकादमी पुरस्कार ले सम्मानित करे रहिन। खुमानलाल साव जी ह पांच सौ ले जादा लोक गीत लिखे रहिन अउ चंदैनी गोंदा नाव के अपन लोक संस्किरिति दल के पचास झन संगवारी मन के संग म देसभर म पांच हजार ले जादा मंच म लोक संगीत के कार्यक्रम करे रहिन। साव जी ह जत-थत हो गए रहे छत्तीसगढ़ी गीत-संगीत ल मनसे मन धियान लगा के सुन सकें तेकर बर अब्बड़ मेहनत करे रहिन। आज ओकर नई रहे ले जम्मो छत्तीसगढ़िया मन अब अइसने सुघ्घर गीत-संगीत नई सुन पाहीं।
प्रवीण चतुर्वेदी खरसिया
“चंदैनी गोंदा” लोक संस्किरिति दल के संचालक अउ संगीत नाटक अकादमी पुरस्कार ले सम्मानित होवइया खुमानलाल साव अब हमर बीच नई रहिन।


text:
कहिनी
छत्तीसगढ़ राज बने सतरा बछर पुरगे, अब अठ्ठारा बछर के होगे। जवानी के डेहरी म पांव ल धरही। एखर बर जम्मों छत्तीसगढ़िया भाई-बहनी, मनखे सियान मन ल जय जोहार करथव। सुरता आथे नवा-नवा छत्तीसगढ़ राज बनिस म सब्बो डहर हमन खुसियाली मनावत कहत रहेन, अब बिसाहू भइया के राज आगे, मनटोरा दीदी के टूटे मन ह जुर जाही, कई बछर के पीरा हर मेटा जाही, खुसियाली म मनटोरा दीदी के दिन ह बहर जाही। जून्ना तियार ल फेर हमन मनाबो, बरा-बोबरा, खुरमी-ठेठरी पताल के चटनी संग नवा चाऊर के अंगाकर-चीला, देहरौरी-अनरसा ढेकी म कूट के बने, करी के लड़वा, झन पुछ संगवारी लार ह टपक के, सूजी के हलूवा, घी म मेहमहावत मालपुआ खाबो। हरेली ले होली फागुल मेला मड़ई के तिहार मनाबो। फेर हमर छत्तीसगढ़ के चिंहारी बाढ़ जाही। सतरा बछर होइसत सरकार ह नवा-नवा तिहार मनायेबर कहे लागिस, जेला हमन कभो नावों ल नइ सुने रहेन। बोनस तिहार सुरू करके न जाने किसीम-किसीम के तिहार मनाय ल कहे लागिस। प्रधानमंत्री ह गणतंत्र दिवस ल एक दिन पहली मनाये बर घोषणा कर देहिस, नोटबंदी, नसाबंदी, मेक इन इंडिया, जीएसटी ना जाने कतका तिहार सुरू होगे, बया भुलागे। 26 जनवरी के मोर मन के बात ल सुनिहा कहिस। हमर इहां छह महिना बर नवा बछर म एक सौ चवालिस धारा लगा दिस, चुनाव होत तक कोनो नेहरू चौक म धरना आंदोलन अपन दुख-पीरा ल झन गुहारीहा कह देहिस। कोनो अब बाहर शौच गंदगी झन करिहा। अरपा नदिया ल हमन एक महिना तक सफाई करेन, हालत ल देख के लागिस, सित्तो कथे सरकार ह काबर? सबले विराट अरपा मइया नदिया हावय। छत्तीसगढ़ के भुइया ह सरक हो जाही, इहां के मनखे मन देवता बन जाही।
शीतल प्रसाद पाटनवार,बिलासपुर
जुन्ना तिहार ल भुलाके मनाबो नवा तिहार


text:
राजिम म बिराजे हे भगवान
सुरूत्ति हो गे माघी पुन्नी के मेला-ठेला! राजीम के राजीव लोचन म साकछात बिराजे हे बिसनू भगवान जिहां भरावत हे कुम्भे के असनान्द! बड़खा -बड़खा साधु सनयासी संत मन असनान्दहि चित्रोत्पललव महानन्दिया तिरबेनी म असनान्द! जेकर पुन्न अऊ परताप जेमा मिलथे बिसनू के बरदान! छत्तीसगढ़ के माटी भुइयां कवसल्या के राज! जिहां तपस्या करिस लोमस रिसी पावदान! लोमस रिसी आसरम के पावन पबरित भुइयां जिहां करिस बिसनू जी के उपास! जुन्ना जनमाना के मठ मन्दिर म आजो ले ठाढ़े हे भगवान! नागा साधु मन के होवत हे जमाव जिहां साहि असनान्द! बरतिया बन के जमो साधु संत के अगुआनी म सुरूत्ति होहि असनान्द ! अबड़ अकन जमात के परहि भंडार भोग लगाहि दार भात अऊ साग! बिसनू जी जेवन करथे तेकर देथे चिनहाव! साधु सनयासी मन के निकलथे बरात जेमा भकति के लगथे दरबार! ऊनकर अगुआनी म सोभा देथे छत्तीसगढ़ महान! आजे लागथे मोर छत्तीसगढ़ महतारी भुइयां के सित्तोन म होवत हे कलयान! भाग जागत हे छत्तीसगढ़ के जिहां पहुंचे रहिस बनवासी सिरी राम संग म रहिस सीता मइया ल खोजत भइया लखन महराज! राजीव के पबरित भुइयां बिराज के भेंट करे रहिस रिसी लोमस महराज! जेकर देहे अस्त्र काम आय रिहिस रावन वध के बान! गियान धियान के दाता के रहिस उपदेस जेला पाइस सिरी राम अऊ लखन! तेकर सुरता म भरावत आवत हे मड़ई मेला के उफान जेला आजे कहे जाथे कुम्भे असनान्द! आनी बानी के हमर छत्तीसगढ़ के संसकिरति के होथे बखान, करमा ददरिया सुआ नाचा अऊ गम्मत के परसादे झूमे रहिथे मनखे मनके मन चार पहर रतिहा बेरा गम नइ मिल पावय अऊ होथे सुरूज नरायेन के बिहान! मेला ठेला म आनी बानी के दुकान! किसीम-किसीम के सघन मनखे के जंजाल! ऊखरा हावय इहां के चिनहार जऊन ल बिसाथे जमो जातरा जवइया संगी जहुरिया महतारी अऊ किसनहा सियान! खेल खिलवारी के जिनिस म माथे रहिथे का लइका अऊ का सियान! नन्जर भर निहाररूब म देखावत रहिथे चित्रोतपल्लव भगवान! राजीम के राजीव लोचन सब्बो जिनिस ल देख के माते रहिथे सियान! अहि बेरा म अपन देखाथे भकति के बरदान! बिसनू जी अपन जमो सकती ल उघार के उकेर के बरदान! दरसन करइयॉ ओरिपाति ठाढे -ठाढ़े पाथे अपन भाग के परसाद! का रतिहा बेरा होवय का सन्झौती के बेरा देथे दरसन बिसनू जी सावन कस करेला समान! जेकर करू अभास देथे खूबिच आसिरबाद! हांसी खुसी जातरा जवइया हो जाथे मगन मन अबिराम! सुग्घर चितबन सुग्घर मंदिर सुग्घर बिराजमान हे लोमस रिसी के तप भुइयां के बरदान बिसनू भगवान! छत्तीसगढ़ महान बनिस कुम्भे के जमात! दिनभर चलत रहिथे भागवत पुरान कथा म जुरिये रहिथे महतारी अऊ सियान! छत्तीसगढ़ के तिरिथ भुइयां बनके तारय जन मन के दुआर! लोमस रिसी के परसादे बाढ़त हे छत्तीसगढ़ पबरित बन कलयान! किरपा अइसन मिलथे संगी अपन संस्किरिति के गियान! जेकर भाग सहरावय छत्तीसगढ़ भुइयॉ अपन दुआरी के दुआर! दुनियॉ म अऊ नइ मिलय अइसन बिसनू के चिनहार जेकर सोर होवत हे जमो अन्ते के राज !
ध्रुव देवांगन बिलासपुर
जुन्ना जमाना के मठ मन्दिर म आजो ले ठाढ़े हे भगवान!


text:
देवाधिदेव महादेव के महापरब महासिवरात्रि
जइसे बीज ह अपन आप ल मिटा के बृछ बनाथे ए नदिया ह अपन अस्तित्व ल मिटा के सागर बन जाथे ओइसनहे जम्मो बरत के फल एकसार होक सिवरात्रि के बरत बनाथे। सिव ही गुरु आय ए सिव ही देवता आय ए सिव ही मइनखे मन के सखा आय ए सिव ही ह आत्मा अउ सिव ही ह जीव आय सिव ले अलग आउ कुछु नोहय। ओही सिव जी ल संतुष्ट करे वाला बरत आय महासिवरात्रि के बरत। ए लोक म अनेक प्रकार के बरत ए जम्मो तिरिथ ए तरह-तरह के दान-पुन्न अनेक परकार के यज्ञ ए जप-तप जम्मों जिनिस मन सिवरात्रि बरत के समानता नई कर सकय एकरे सेती ए सिवरात्रि के बरत ह ब्रतराज के नाव ले जाने जाथे। सिव के अरथ होथे कल्यानस्वरूप अउ कल्यानप्रदाता ए देवता ए दानव ऋषि-मुनि ए सिद्ध ए गन्धर्व भर ही नहीं बल्कि ब्रम्हा अउ बिस्नु तको मन भी सिव के उपासना करथे। भगवान् राम अउ किस्न के तो ये मन परम आराध्य आय। फागुन महिना के कृस्न पक्छ के चतुरदसी के दिन महासिवरात्रि ल मनाय जाथे महासिवरात्रि के रात ह अड़बड़ कल्याणकारी रात होथे ए रात म करे जाये वाला जप तप बरत ह हजारो गुना पुन्य प्रदान करथे। सिवरात्रि के दिन ही ए धरती म ज्योतिर्लिंग ह परगट होय रहिस ए दिन ह भगवान सिव के बिहाव के दिन आय जीव अउ आत्मा के मिलन के दिन आय।
भोग अउ मोक्ष के प्राप्ति बर चार परकार के बरत बताये गे हे भगवान् सिव के पूजाए रूद्र मंत्र के जाप ए सिव मंदिर म उपवास ए अउ कांसी म मरन ए चारो परकार के बरत ले भी सिवरात्रि के बरत ह अधिक बलवान अउ फलदायी हे।
भावना श्रीवास तखतपुर
सिव ही गुरु आय ए सिव ही देवता आय ए सिव ही मइनखे मन के सखा आय ए सिव ही ह आत्मा अउ सिव ही ह जीव आय सिव ले अलग आउ कुछु नोहय। ओही सिव जी ल संतुष्ट करे वाला बरत आय।
परब
पूजा इस्थान म होथे मड़ई मेला
गांव-गवई म मेला मड़ई के बढ़ महत्व हे, गांव के देवी-देवता के पूजा-पाठ कर के ओला खुसी अउ उल्लास के संग मड़ई के रूप म मानथे, गांव-गांव म मड़ाई-मेला के अपन अलगेच महत्व रहिथे, मड़ई मेला ह हमर छत्तीसगढ़ी संस्कृति म परमुख इस्थान रखथे, जेन ह परमुख रूप ले आदिवासी देवी-देवता मन के पूजा ले सुरु होथे, तभोले अभी के बेरा म येला सब्बो वर्ग के मनखे मन जुर मिलके खुसी ले मनाथे, अउ सब्बो मनखे मिलके बढ़ धूम-धाम से मड़ई म जाथे, जेमा छत्तीसगढ़ कई विसेस तरह के परम्परिवेस-भूसासृंगार ल देखे के अवसर मिली। गांव-गांव म मड़ई के तिहार दसहरा तिहार के बाद ले सुरु हो जाथे, अउ माघी पुनि के महासिवरात्रि तक चलथे जेमा कुछ इस्थान मनके मड़ई ह पूरा छत्तीसगढ़ म परिसद हे, जइसे बस्तर के मड़ाई, बस्तर म सबले जादा मड़ई के आयोजन करे जाथे। तेखरे सेती बस्तर ल मड़ई के संसार कहिथे। ओखर बाद नारायनपुर के मड़ई पूरा छत्तीसगढ़ म परिसद हे। इंखर बाद अउ बड़े छोटे गांव सहर हे जहा तरह-तरह के मड़ाई मेला के आयोजन करे जाथे। मड़ई के आयोजन ल गांव के मनखे अउ सियान मन मिलके करथे। कोन दिन मड़ाई होही येखर दिन के फईसला गांव के सियान मन करथे, अउ ढोल बाजा के साथ देवता ल गांव के मड़ई म लाके पूजा-पाठ करथे। मड़ई ह थोड़ा बड़का रूप लेके मेला के नाव ले सहर अउ गांव म जगह-जगह भराथे।
अनिल कुमार पाली तारबाहर, बिलासपुर
छत्तीसगढ़ी संस्कृति म इस्थान रखथे
महाउत्सव
सिव ल आत्मा, गिरिजा ल बुद्धि कहे गे हे
कन कन म हावय सिव के सत्ता
संगवारी हो महासिवरातरी मतलब सिव अउ पारबती के मेल। सिव मानस पूजा म सिव ल आत्मा, गिरिजा ल बुद्धि, सिव के गन ल प्रान अउ तन ल मंदिर कहे गय हे। सिव रूपी आत्मा के गिरजा रूपी बुद्धि के संग मिलन ही महासिवरातरी कहाथे। अइ बात ल जब मनखे अंतस म बसा लय त आनंद ही आनंद हे। यदि अपन करम के साधना ल सिव के अराधना समझिन त जिनगी सारथक हो जाय। महासिवरातरी मतलब भगवान संकर ल परसन करे अउ अपन मनोकामना ल पूरा करे के महा उत्सव। विद्येश्वर संहिता म भगवान खुद कहे हे महासिवरातरी के दिन जेन परानी निराहार उपवास रइही, सिवलिंग के दरसन करही, इस्पर्स अउ धियान करही वो जनम-मरन के बंधन ले मुक्त होके सिवमय हो जाही। सिवमहापुरान म महासिवरातरी के विधि अउ महात्तम बताय गय हे।
सिव ही ह दाता हे सिव ही ह भोक्ता हे। जेन ह देखाउ देथे अहू सिव हे अउ जेन देखाउ नइ देत हे वोहू ह सिव हे। सिव के अरथ आनंद ले हे। सिव के अरथ परम मंगल, परम कल्यान। जुन्ना बेरा ले ही मनखे अपन होय के कारन अउ उद्देश्य ल लेके मनन करत हे। ओहा बाहिर जगत ल देखथे, भोगथे फेर भीतर ल नइ झांकै। कहे जाथे जागत, सूतत अउ सूनत तीनो बेरा सच्चिदानंद घन परमब्रम्ह सिव तत्व हे। आदिगुरू संकराचार्य ह सिवतत्व के विस्तार करत कहे हे ‘सिवोहम’। मयहर मन, तन, बुद्धि अउ सुभाव ले नइ भलुक आत्मतत्व आय हंव। हर मनखे के भीतर सिव तत्व हे। फेर सिव तत्व ल पाय बर तपे बर परथे। सांख्ययोग दरशन म कपिल मुनि कहिथे हर मनखे के भीतर दू परकार के तत्व हे पहिली जड़ दूसर चेतन। जड़ मतलब तन अउ चेतन मतलब आत्मा। चेतन ल जाने के बाद मनखे आनंद पाथे। कल्पांतर म कइ जुग अइसनहा बित चुके हे जेमा भगवान सिव के सत्ता बिसेस रूप से देखे गय हे। सिव महापुरान के अनुसार बरम्हा जी ल वेद के गियान देवइया सिव आय। भगवान सिव अइसनहा अघोरी हे जेंकर ले संसार के जमो दिव्य सक्ति अउ क्रिया म संतुलन बने हे। भगवान सिव के सत्ता जगत के कन कन म हे। सिव तत्व ल समझे बिना मनखे के जिनगी के जगत के कई संबंध ल समझना मुस्कुल हे। सिव तत्व ल जानना मतलब सिव के गुन ला समझना। सिव संहार करइया घलो आय अउ निरमान करइया घलो आय। सिव एक बेरा म अग्यानी घलो आय अउ दूसर बेरा म ग्यान के भंडार घलो।
दिनेश रोहित चतुर्वेदी खोखरा, जांजगीर


text:
दई दिये सो कबूल
सि यान मन के सीख ला माने मा ही भलाई हे। संगवारी हो तइहा के सियान मन कहय-बेटा! कहे गे हे-दई-दई क्यंू करत है, दई दिये सो कबूल। जादा हाय-हाय नई करना चाही रे! भगवान हमन ला जउन दिये हे ओला खुसी-खुसी कबूल करना चाही। फेर संगवारी हो हमन नई मानन। हमर मांग अनंत हावै। हमन भगवान से रोज कुछ न कुछ मांगते रहिथन। भगवान हमन ला देथे घलाव फेर हमर मांग हर रोज के रोज बाढ़ते जाथे कभू कम नई होवय यहू हर हमर बर अड़बड़ सोचे के बात हरै।
आज जउन ला देखव तउन गनपति पद पाए बर ललाइत रहिथे। फेर संगवारी हो गनपति पद पाना सरल नइ हे। एखर बर भगवान गनेस के भक्ति करे बर परथे अउ भगवान गनेस के भक्ति करे के मतलब होथे भगवान गनेस के बताए रद्दा मे रेंगना। भगवान गनेस के थोर कन गुन ला घलाव अगर हमन अपना लियेन तब हमर जिनगी हर धन्य हो जाही। संगवारी हो भगवान गनेस के छोटे मुंह अउ सूपा सही कान हर ए सिखाथे के हमन ला बोले के बुता कम अउ सुने के बुता जादा करना चाही फेर जइसे सूपा में हमन निमेरे-फूने के बुता करथन तइसे हमन ला अपन कान से सुने जम्मो गोठ-बात ला निमेर-फून के अपन जिनगी मा उतारना चाही नई तो बहुत नुकसान होय के डर रहिथे। गनेस जी के एक ठन दांत हर ए सिखाथे के हमर जिनगी मा कतको कठिनाई आ जाए फेर हमन ला अनवरत अपन धरम-करम मा लगे रहना चाही कभू अपन धरम-करम ला अधूरा छोड़ के सुरताना नई चाही। गनेस जी के छोटे-छोटे आॅखी हर ए सिखाथे के हमन ला हमेसा दूर के सोचना चाही। गनेस जी अपन छोटे-छोटे पाँव मा अतका भारी-भरकम सरीर ला संभाले रहिथे जेखर से ए सीख मिलथे के हमन ला हमेसा अपन जिनगी मा संतुलन बनाए रखना चाही फेर हमर जिनगी मा संतुलन तभे बनही जब हम सुख अउ दुख दूनो ला सम-भाव से देखबो नइ तो हमर जिनगी के संतुलन गड़बड़ाय मा थोरको देरी नई लगही। संगवारी हो भगवान गनेस हर तो माता पारवती अउ पिता महादेव ला अपन दुनिया मानिस फेर हमन अपन दाई-ददा ला अपन जिनगी में कतका महत्व देथन यहु हर अड़बड़ सोचे के बात हे। गनेस जी के वरद-हस्त अउ लड्डू से यही सीख मिलथे के दाई-ददा के आसीरबाद के बिना हमन ला जिनगी में कभू कोनो उपलब्धि हासिल नई होवय। गनेस जी के महिमा अपरंपार हे जेखर बरनन नई करे जा सकय।
रश्मि रामेश्वर गुप्ता
बिलासपुर


text:
जन-जमीन के करो धियान पन्नी बोतल ल राम-राम
आ ज के तीस-चालीस साल पहिली के दिन ल सुरता करो। बजार जाये बर घर ले थैली-बोरी धरके जावत रहेन, समान खरीद के बोरी थैली ले बांच जावै त अंगोछी पटकू म बांध लेवन। समय के साथ फेसन बदलगे। अब प्लास्टिक झिल्ली-पन्नी, बोतल के जमाना आगे। आज रंग-रंग के झिल्ली, पन्नी म दूध-दही, तेल समान अऊ पानी ल पाऊच बोतल म लेके खुसी-खुसी घर जाथन।
खुसी एकर सेती कि पन्नी-झिल्ली बोतल ह साफ-सुथरा लागथे। धरे बर सुभीता लागथे, वजन मं हल्का अऊ धोकर फेर उपयोग कर डारथन। जऊन दुकानदार झिल्ली पन्नी नहीं देवेय, ओखर दुकान ले समान लेहे बर असकटाथन। हमर जीवन मं रचे बसे अइसन चीज के फायदा नुकसान के बारे म विचार करी।
झिल्ली पन्नी पाऊच बोतल ये सब चीज प्लास्टिक ले बनाये जाथे। पेट्रोलियम या पाली एथीलीन से प्लास्टिक बनाये जाथे। प्लास्टिक बनावत बेरा कार्बन अऊ हानिकारक गैस निकल के पेट्रोलियम पदार्थ खर्चा हाेथे। पेट्रोलियम ला दूसर उपयोग खातिर बचाना जरूरी हवय। प्लास्टिक या एखर से बने पन्नी-बोतल जमीन मं गड़िया के रखही तभो 1000 बरीस तक नहीं गलय। उल्टा जमीन म पड़े-पड़े माटी का ढंक के, नाइट्रोजन ला रोक के, भंुइया के उपजाऊशक्ति ल खतम करथे। गांव के बाहिर घुरुवा म, खेत म, कोठार म, तलाब पार म, सालों साल पड़े रहीथे। जैविक खातु बनाने वाला गेंगरूवा अऊ किरवा मन ल नहीं बाढ़े देवय यानी खेती लायक उपजाऊ भुइंया पड़ती बनैं लागथे। खेत म एखर जमाव खेत के बिगड़े के निसानी हवय।
एही झिल्ली-पन्नी म घर के कचरा, बचे हुए जूठा काठा ल भर के हमन सहर ढहर के घुरुवा म मेलथन, ओला झिल्ली समेत गरुवा खा डारथे जेकर से ओकर पेट म ट्यूमर बनके मर जाथे। एक अंतर्राष्ट्रीय अनुमान के मुताबिक हर साल करीब एक लाख गाय-भैंस मरत हवय। संसार म सबसे ज्यादा झिल्ली बोतल पैसफिक महासागर म डाले जाथे जेखर से लाखों व्हेल, मछली, कछुआ समुद्री प्राणी मर जाथे। दुनिया म लगभग दो करोड़ टन प्लास्टिक के खपत होवत हावय। अकेल्ला अमेरिका मं दो लाख टन प्लास्टिक के उपयोग किए जाथे जेखर सेती अमूल्य पेट्रोलियम पदार्थ खर्चा होत जाथे। हमर देस मं प्लास्टिक के उपयोग बढ़ना एक चिंता के विषय हवय।
प्लास्टिक जलाय म कार्बन मोनो आक्साइड अऊ मिथेन गैस निकलथे जो हर जीवधारी बर हानिकारक हवय। प्लास्टिक के थैली से मुंह ढांके के खेल म कई लइका मर गय। प्लास्टिक पन्नी ला बिन-बिन के गलाना अऊ जादा नुकसानदायक हवय। मोटा पन्नी तो एक बार सम्हाले जाय सकथे फेर बारिक झिल्ली तो हवा के संग उड़ाके पूरा वातावरण ल दूषित करथे। सरकार ऐ ही कारण से 40 माइक्रोन से कम मोटाई वाला पन्नी ला बौरे बर मनाही करय हवय। आजकल होटल म गरम दार-भात-साग पन्नी म भर के देवत हवय। गरमागरम चाय, प्लास्टिक के गिलास में मिलत हवय, ये सब हमर स्वास्थ्य बर नुकसान पहुंचाये वाला हवय। कारण गरम पदार्थ पतला पन्नी मं भले ले रासायनिक क्रिया होथे और खाद्य पदार्थ प्रदूषित हो जाथे- एला रोकना जरूरी हवय।
अइसन हानिकारक चीज ल हम अपन जीवन मं अपना डारे हवन तब एकर लाभदायक उपयोग करे बर दुनिया चिंतित हवय, अऊ कई प्रयोग किये जात हवय। यूरोप म प्लास्टिक के बोतल म रेती भर के गृह निर्माण के काम म लाये जात हवय सब देश के सरकार ये पांच मुद्दा के ऊपर गंभीर प्रयास करत हवय।
हमरो देस म ए बड़े पर्यावरण के खतरा ऊपर चिंतन शुरू हवय पर जादा जनसंख्या, अज्ञान, अऊ साधन के कमी के कारण प्लास्टिक खपत कम होए के बजाय बाढ़त हावय। ये सबो बर चिंता के विषय हवय। कानूनन 40 माइक्रोन से कम प्लास्टिक बैग, पन्नी-झिल्ली बनाना, बौरना मना हवय। धान-चाऊर दार बर प्लास्टिक बोरी के उपयोग घलौ मना हवय। आवा सब संगी मन संकल्प लेई कि प्लास्टिक झिल्ली, पन्नी के कम उपयोग करी। अऊ उपयोग के बाद एला खेत घुरुवा म नहीं फेकी सहर डहर खेत, घुरुवा म जमा पन्नी ल नियंत्रित तकनीकी से नष्ट कर हवा के प्रदूषण ल बचाई तथा सबो संगी म जनजागरण कर आने वाला भयंकर खतरा से जन जमीन अऊ जानवर ल बचाए के कोसिस करी। पहली असन पान के दोना-कागज के ठोंगा अऊ कपड़ा के थैली, बारदाना के प्रयोग ला बढ़ाई।
चन्द्रप्रकाश देवरस
बिलासपुर


text:
हमर मातृभाखा राज्य के पहिचान होथे
स्ट्र भाखा रास्ट्र के पहिचान होथे अव मातृभाखा राज्य के पहिचान होथे, हमर भाखा छत्तीसगढ़ी जो जन-जन के भाखा हे, एक दुसर ले जुड़े के भाखा हावय।
14अगस्त 2008 के हमर राज्य भासा के स्थापना होय रहिस, बछर 2014 अगस्त दिन गुरबार के छत्तीसगढ़ के राजधानी रायपुर जेल रोड मेडिकल कालेज के हाल छत्तीसगढ़ी राज्य भासा के छठंवी स्थापना दिवस के दिन ‘छत्तीसगढ़ी आंठवी अनुसुची मं सामिल कराय बर महिला साहित्यकार अउ जागरूक महिला मनला सब्बो जिला ले आमंत्रित करे गये रहिस हावय, जेमा अपन भागीदारी देहे बर जिला ले महिला साहित्यकार मन सकलाय रहिन हावय, काबर घर के संचालन माई लोग करिथे, जेन काम पुरूस से नई हो सकय तेला माईलोगन कर सकत हावय, जम्मो जिला के महिला मन सकला के अपन नारी सक्ति के अद्भुत रूप लागत रहिन, 14 बछर होगे हमर छत्तीसगढ़ राज्य बने, लेकिन अभी तक हमर भाखा राज्यभासा के रूप मं संविधान के आठवीं अनुसुची दर्जा नई मिले हावय, ऐमा जाए के मोहू मौका मिलिस उहां बडे-बड़े साहित्यकार मन के दर्सन करे बर मिलिस, कार्यक्रम के अध्यक्षता महिला एवं बाल विकास मंत्री श्रीमती रमसीला साहू, प्रदेस अध्यक्ष सुश्री सोभा सोनी, एवं मीनल चौबे, सुरेन्द्र दुबे दानेस्वर सर्मा के निर्देसन मं कार्यक्रम के सुरवात मां सरसती के पुजा अर्चना ले होईस तहां आई बी सी 24 के नोनी मंच के संचालन बहुत सुघ्घर ढंग ले करीस, दीदी सरला सर्मा सादगी सरलता के रूप हावंय, डा.सत्यभामा आडिल, देसबंधु मं मड़ई अंक के संपादिका सुधा वर्मा, संकुतला दीदी चाणक्य के हिंदी छत्तीसगढ़ी अनुबाद करे हावय, श्रीमती निरूपमा सर्मा, बंसती वर्मा, लता राठौर, आदि बरिस्ठ महिला साहित्यकार मन मौजूद रहीन, श्रीमती रमसीला साहु अपन उदबोधन महिला संगठन जोर दीन ‘मां हो जायेगी मौन तो बोलेगा कौन‘ जैसे सब्द ले अपन वक्तव्य बुलंद अवाज कहिन उनकर हर सब्द पेरणा श्रोत रहिस, मां जनम देके दुनिया मं सबले गौरवसाली काम करे हावय, नारी सक्ति के बिना बिस्व के संचालन नही हो सकय, ग्यान के परकास हे नारी, अपन जल के पूरा ब्रम्हांड उजास करथे, ममता के मूरत हे नारी, तहां सुश्री सोभा सोनी के भासन सुनेन ओज उर्जा से भरपुर, हर सब्द तौल के कहत रहीन, मीनल चौबे जी के भी के भासन ध्यान देहे लायक रहीस, कार्यक्रम के सुरबात छत्तीसगढ़ी साहित्य के पुस्तक मन के बिमोचन होईस, डा.सत्यभामा आडिल के आलेख से सुरू होईस, सन 1956 भारत राज पुर्


text:
हमर देस म अइसे तो हर मनखे मन ल अलग अलग जाति म बाटे गए हे । कोकरो जाती बनाना या सिद्ध करना अतका सरल नइ हे। हमर देस म कुछ बिसेस नियम कानून हे जेकर तहत, कोनों के जाती बनाय ले पहिली ओकर दाई ददा पुरखा मन के जाती अउ ओकर रहे के छेत्र ठिकाना, खेत खलियान, पढ़ाई लिखई जइसन चीज के खोजबीन करे जाथे। ओकर बाद जाके जाती तियार होथे। अइसे तो जाति के नाव म किसीम किसीम के राजनीति होवत देखे हन संगी हो। पर आज जेकर उपर हमर देस के महान नेता मन राजनीति करत जाती बनात हे ये अउ कोनों नोहय हमर भगवान बीर बजरंग बली बर आय। तइहा के बेरा रमायन काल ले जउन बजरंग बली के पराक्रम के गाथा चले आय हे, जउन ह लंकापति रावन के लंका म आगी लाग दिस, वानर सेना ल लेके सेतु बनाइस, माता सीता के खोज खबर लाइस, अइसन राम भक्त बीर बजरंग बली ल आज के नेता मन जाति-पाती म बांधत छोरत हे। आज बजरंग बली ल कोनों नेता ह, खिलाड़ी-पहलवान कहत हे तव कोनों दलित तव कोनों ब्राम्हन तव कोनों जैन तव कोनों जाट कहत हे। धन्य हे हमर देस के नेता मनखेमन के धरम करम राजनीति। अइसे तो नेता मन अपन बयान बाजी म रोज लड़त झगड़त हे अउ कभू कभू एकरे कारन देस म दंगा भड़क जावत हे । टीवी म न्यूज़ लगाते साथ सबले पहली नेता मन के चीहरे चिलाय के आवाज सुनाई देथे, कुछ न कुछ गोठ बात बर मुये मुह म लड़त रइथे। आज नेतामन कुछू अउ मुद्दा नई पाईस तव बजरंग बली के जाती बताय म अड़ गेहे। एक ठेठरा नेता बताय (बयान दे) पाय रइथे के दुसरिया ह तको झपा जावथे, अइसे करत-करत कई झन ठेठरा कूद पड़थे। बह रे हमर देस के नेता, भले भगवान बजरंग बली के रोज पूजा पाठ नई करत होहय, हनुमान चालीसा नई पढ़त होहय पर जाती बताय म अपन ले अपन आघू। जाती-पाती बताय म कुछू नई मिलय नेता जी मन हो। राम नाम के जाप करव नितो, अहि राम नाम कहत तुमनला (देह ल) तुंहर आखरी ठिकाना म पहुंचा दिए जाहि कोनों दिन । जउन नेता मन ओला आज जाती - पाती म बांधत हे , ओला ओकर करनी के फल कोनों न कोनों तरीका ले जरूर देहय भगवान ह ।
शुभम शर्मा मुंगेली


text: begin     end     true     false     declare     define     global     constant     gc     module     asm     target     datalayout     null     undef     blockaddress     sideeffect     alignstack     to     unwind     nuw     nsw     inbounds     tail     triple     type     align     alias         private     linker_private     linker_private_weak     linker_private_weak_def_auto     internal     available_externally     linkonce     weak     common     appending     extern_weak     linkonce_odr     weak_odr     dllimport     dllexport         ccc     fastcc     coldcc     cc         default     hidden     protected         zeroext     signext     inreg     byval     sret     noalias     nocapture     nest         alignstack     alwaysinline     inlinehint     naked     noimplicitfloat     noinline     noredzone     noreturn     nounwind     optsize     readnone     readonly     ssp     sspreq         float     double     fp128     x86_fp80     ppc_fp128     x86mmx     void     label     metadata     opaque         llvm.used     llvm.compiler.used     llvm.global_ctors     llvm.global_dtors         ret     br     switch     indirectbr     invoke     unwind     unreachable     add     fadd     sub     fsub     mul     fmul     udiv     sdiv     fdiv     urem     srem     frem     shl     lshr     ashr     and     or     xor     extractelement     insertelement     shufflevector     extractvalue     insertvalue     alloca     load     store     getelementptr     trunc     zext     sext     fptrunc     fpext     fptoui     fptosi     uitofp     sitofp     ptrtoint     inttoptr     bitcast     icmp     fcmp     phi     select     call     va_arg         eq     ne     ugt     uge     ult     ule     sgt     sge     slt     sle     oeq     ogt     oge     olt     ole     one     ord     ueq     une     uno


text:
तैयार करना • (taiyār karnā), Urdu spelling: تیار کرنا
- to prepare
ConjugationEdit
infinitive forms of तैयार करना
imperative forms of तैयार करना
other non-aspectual forms of तैयार करना
imperfective adjectival forms of तैयार करना
perfective adjectival forms of तैयार करना
subjunctive forms of तैयार करना
future forms of तैयार करना
conjugation of तैयार करना with masculine forms
conjugation of तैयार करना with feminine forms
- Note: The second-person polite form आप (āp) uses the third-person plural conjugation.


text:
Just the shortcut,Just the shortcut,Just the shortcut for the mod.
Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut


text: छत्तीसगढ़ हमार देस के सीरिफ राज्य नोहे । येहर हमार अस्मिता घलोक आय । हम भारत के रहोय्या अन । फेर येतका कहेले हमार सब्बो परिचय नइ मिलय । छत्तीसगढ़ी हमार भासा आय । येही हर हमार चिन्हारी के असली चिन्हा आय । येला भूलायन तो सबला भूलायन । छत्तीसगढ़ी अइसन भाखा आय जेन म हम पहिचाने जाथन । हमार सब्बो छत्तीसगढ़ी के कारन थोरकुन अलग हे । जैसे- आचरण । जैसे सोच । जैसे-सोच । जैसे- हमर समझदारी । जैसे- हमर जिनगी ला देखे के तरीका । कहे गे हावय- जाखर जइसन भासा तेखर वइसन आसा । येही आस-विस्वास ह हमन ला सबसे सुग्घर बनाथे अउ मन ले बिनकहे निकलथे- 'छत्तीसगढ़ियाः सबले बढ़िया ।' येमा कोन्हो ला कोइ संखा नइ हे ।


text:
भोलापुर गांव के जमीन न तो सरलग अउ सोझहा हे,अउ न चिक्कन-चांदर हे। खोधरा-डिपरा ले पटाय हे, बारा मरोड़ के भूल-भुलइया हे। मंदिर ह डोंगरी के टिप म बने हे त जइत खाम ह खाल्हे तला म। ऊपर डहर ऊपर पारा, खाल्हे कोती खाल्हे पारा अउ बीच म मंझोत पारा। खाल्हे पारा वाले मन बर ऊपर डहर मूंड़ी उचा के देखना तको अपराध रहय,चढ़े के तो बातेच मत सोंच। फेर सारकारी नियम कानून अउ बदलत जमाना के असर के कारण अब बड़े-बड़े खोधरा-डिपरा मन पटावत आ गे हे। ऊच-नींच के अंतर घला अब कम हो गे हे। ये तो होइस […]
Continue reading…
कोचके भौजी भइया लाकइबे जाके सब पाराआज मड़वा गड़ही भाई के काटे जाहा डुमर डारा। हरियर-हरियर छाय लागहीढेड़हा-ढ़ेड़हीन ल जागे लागहीसजाही मंगरोहन पिढुहा फुफुदीदी धरे पर्राभौजी के बहनी उड़ावय गर्राभड़त-भड़त थक गे समधीनचाबत हे बहेरा, हर्रा। लाली-लाली पहिने लुगरीदीखत हे सोन परी लिबिस्टिक लगाय समधीनपहिने सोनाटा घरी। आय हे सब भाई मनदेखे डिपरा खाल्हे पाराकहत हे सब झन ल भईयाकाटे जाहा डुमर डारा। चुलमाटी जाही बाजा संग पड़ी समरही दऊवाददरिया संग झूमरे लगबेपिये बर लागही आधा पऊवा। भाटो संग हरदाही खेलबोसमधीन संग ददरिया गाबोबनवाय हंव मीठा पान समधीन बरहांस-हांस के पान खाबो। जोरे हे चिला रोटी चलव फांद के भइसा […]
Continue reading…
कालिदास कृत ऋतुसंहारम् के छत्तीसगढ़ी अनुवाद- अओ मयारुककांसी फूल केओन्हा पहिरे,फूले कमल कसहाँसत सुघ्घर मुंहरनमदमातेहंसा के बोली असछमकत पैजनियां वालीपाके धान के पिंवरी लेसुघ्घर येकसरी देंह केमोहनी रूपनवा बहुरिया कससीत रितु ह आगे। सीतरितुआय ले कांसी फूल ले धरतीचंदा अंजोर म रतिहाहंसा मन लेपानी नदिया के कुई ले तरियाफूल म लहसे छतवन ले बन अउमालती ले बाग बगइचा हरचारों खूंट हो गेहे उज्जर फर-फर। ये बेरा म तुलमुलही, मन भावननान-नान मछरी के करधन चारों खूंटअंडा लर के उज्जरमाली पहिरेचाकर पाट कसकनिहावालीबिन सउर केमोटियारिन कसधीरे-धीरे रेंगत हेनदिया। चांदी, संख अउ कमल कसउज्जरपानी ले रीतापवन झकोरा संगडोलतगिंजरत बादर बीचचंवर डोलवातराजा कस लागत हेआकास। […]
Continue reading…
‘ये पाती कई झन साहित्यकार करा पहुंचे हावय। दिनेश चौहान ह एक विचार सब ला सोचे बर देय हावय। स्वर, व्यंजन के सही उपयोग करना हे, पहिली वर्णमाला तय करव ओखर बाद अक्छर के उपयोग करे जाय। अक्छर अइसना होवय जेन ह आज ले सौ साल पहिली ले उपयोग म आवत हावय। ये पाती के उत्तर तो मिलबे करही, सब सोचही अउ एक सही रूप झटकुन आ जही।’ अभी तक नांव लिखे म हिन्दी के प्रभाव चलत हे। काबर के पढ़े-लिखे के भासा अभी तक हिन्दीच बने हवे। हमला पता हे हिन्दी वर्णमाला अउ छत्तीसगढ़ी वर्णमाला में अक्छर के संख्या […]
Continue reading…
एक समय रहिस हे जब हर पढ़इया अपन गुरू के सम्मान करंय। रद्दा म रेंगत गुरूजी ह हर राहगीर सम्मान के नजर ले देखय। गांव के इसकूल म जब नवा गुरूजी जाथे। त गांव के खाली घर ओखर बर जोहथे। किराया के बात रहिबे नइ करय। गांव के हर मनखे ओला सहयोग देथे, ओखर सम्मान करथे। जुन्ना समय म गुरूकुल राहय। जिंहा बडे-बडे राजा -महाराजा के लइका मन राहंय अउ अपन गुरू के सेवा करंय। धीरे-धीरे समय बदलत गिस। सम्मान के भावना कम होवत गिस आज तो स्थिति मारपीट तक पहुंच गे हावय। असंतोस भावना के परिनाम आय। आज हमर […]
Continue reading…
”संसार के सब दाई-ददा हा बहू, बेटा, नाती -नतरा के सुख भोगे के सपना देखथे। ओ मन रात -दिन इही संसो म बुड़े रहिथे कि मोर औलाद ल कांही दु:ख-तकलीफ झन होवय। बने-बने कमावयं खावयं। बने ओनहा पहिरे। बने रद्दा म रेंगय। दुनिया म हमर नांव जगावंय। कहिके अपन मन भूख-पियास ल सहिके औलाद के मुंह मं चारा डारथें। औलाद कपूत निकल जथे तेन ल कहूं का करही। सियान मन गुनथें मरे के पहिली नाती-नतुरा के मुंह देख लेतेंव कहिके। मोर दाई ह घलों अइसने सपना देखय। दाई ल बहू के वरदान तो मिलगे। कोनों जनम म बने करतब करे […]
Continue reading…


text:
तैयार करना • (taiyār karnā), Urdu spelling: تیار کرنا
- to prepare
ConjugationEdit
infinitive forms of तैयार करना
imperative forms of तैयार करना
other non-aspectual forms of तैयार करना
imperfective adjectival forms of तैयार करना
perfective adjectival forms of तैयार करना
subjunctive forms of तैयार करना
future forms of तैयार करना
conjugation of तैयार करना with masculine forms
conjugation of तैयार करना with feminine forms
- Note: The second-person polite form आप (āp) (āp) uses the third-person plural conjugation.


text:
एक दूसरे के साथ - meaning in English
Pronunciation of एक दूसरे के साथ(eka doosare ke saatha)
Meanings of एक दूसरे के साथ in English
noun
pronoun
Sponsored Links
Follow us on Facebook
Synonyms of एक दूसरे के साथ
No matches.
Antonyms of एक दूसरे के साथ
No matches.
Information provided on एक दूसरे के साथ
Meaning and definitions of एक दूसरे के साथ, translation in English language for एक दूसरे के साथ with similar and opposite words. Also find spoken pronunciation of एक दूसरे के साथ in Hindi and in English language.
Tags for the entry "एक दूसरे के साथ"
Hindi meaning of एक दूसरे के साथ, एक दूसरे के साथ meaning in English, एक दूसरे के साथ definition, examples and pronunciation of एक दूसरे के साथ in English language.


text:
सुनो बहिनी, सुनव दीदी, नवां जमाना के विचार मा। धरती दाई ला सजाबोन ऐसों के तीजा-तिहार मा॥ हरियर लुगरा के संगे-संग, दाई के अचरा ला हरियाबो। रुख-रई नवां-नवां हम लगाबोन सबो खेत-खार मा॥ जड़ी-बूटी बन अऊ तुलसा रतनजोत खेत के सियार मा। डीजल, तेल घलो मिलय अब पम्प, ट्रेक्टर अऊ कार मा॥ कोनहो झन राहय ठेल हा, राहेर, चना बोवव मेड़ पार मा। गरीबी हर, अब दुरिहा भागे भरे कोठी के तियार मा॥ राजाराम रसिक रसिक वाटिका, फेस 3, वी.आई.पी.नगर, रिसाली, भिलाई. मो. 09329364014
Continue reading…
राजा रावन खिसिया के कथे अरे मूरख जेकर महल में देवता दिगपाल मन पानी भरथे, गोबर-कचरा डारथे तेला तेहा ‘कर’ मांगथस तोला लाज नई लागे! तब परजा ह विनती करथे आप मन मोर संग समुंदर तीर चलो, रावन ल डर तो रहय नहीं खिसिया के चल दिस। परजा ह लंका में जइसे चार ठन दरवाजा हे तइसन दरवाजा अउ हुबहु बालू में लंका बना दिस। अउ कथे अइसने हावे न लंका ह! रावन खुस होगे। कथे तैं तों बढ़िया कारीगर हावस जी। परजा कथे रावन धियान देके देख। रावन हंसे लगीस। ऐती बालू के एक हिस्सा गिरीस, उती लंका के […]
Continue reading…
‘ओ खाली परिया जमीन म न मंदिर बनाए जाय न मस्जिद बनाए जाय। ओमा एक अइसे आसरम बनाए जाए जेमा बेसहारा डोकरा, डोकरी, बइहा कस किंजरइया मनखे, अनाथ लोग लइका राहय। संग म गांव के अइसे मनखे जेखर गुंजाइस के लइक ठउर-ठिकाना नइ हे तउने मन ए आसरम म रहि सकंय। हिन्दू भाई अउ मुसलमान भाई आप मन मंदिर अउ मस्जिद बनवाए बर जउन चंदा सकेले हव तेला आसरम बनवाए बर लगा दव।’ सड़क तीर मा पीपर खाल्हे खाली परिया में जब बनही ते बजरंग बलीच के मंदिर बनही। ए बात मां फूलगोंदा गांव के जम्मों हिन्दू मन अड़गें। बाह्मन […]
Continue reading…
सिध्दिविनायक मुसुवा म काबर चढ़थे?मुसुवा निकल सकथे बघवा के पिंजरा ले,मुसुवा निकाल घलो सकथे बघवा ल पिंजरा लेमुसुवा ह पाथे सबले पहिली धान-पान, जइसे सबले आगू पाथे, गनेस भगवान,मुसुवाये म चढ़केलम्बोदर अगुवागेनम्बर वन बनगेयेखरे सेति गजानन मुसुवा म चढ़थे। लम्बोदर जी के काबर होथे भारी पेट?महाराज, रखथे सबके खियाल,येखरे सेति अपन पेट म लुका, डालबांटत रहिथे सब ल, हरथे सबके दु:ख,नई देख सकय देवा, कोखरो भूख। गजानन के काबर होथे लम्बो सोंढ़? गजानन ल कहिथे विघ्नहरन, अउ एहि कारनअपन लम्बा नाक ले सूंघ केअपन भक्तन के दूर-दूर ले,बाधा-बिघन हरत रहिथे,हाथी कस, सबके रद्दा साफ करत रहिथे। गनपति के काबर पसंदीदा […]
Continue reading…
……………………….ये दे दू नवम्बर २००८ के “गुरतुर गोठ” ला मेकराजाला में अरझे ठाउका एक महीना पूर गय. सत अउ अहिंसा के संसार मे आज अलख जगाये के जबर जरुरत हवय. काबर के चारो कती हलाहल होथे. कहे तुलसी के दोहा के ..” तुलसी मीठे वचन ते सुख उपजत चहुँ और ” .. गजब सारथक हवय. बैर भाव, इरसा, जलन, डाह जमो के अगिन जुडवाय बर जनव जुड पानी कस काम करथे मीठ बोली हा. “गुरतुर गोठ” के जनम अउ उदगार बस ये ही भाव ला हिरदे में धरके होये हवय !………………………..सुघर सोच अउ बिचार सुघर काम करे बर मनखे ला […]
Continue reading…
संगी हो जोहार लओ देखथवं मेहा आज कल समाज सेवा बड चालू होगे हवय, जहाँ देखबे उहां समाज सेवा,ये दे समाज सेवा हा एक ठक बहुत बड़े बीमारी हवय,छुतहा रोग हे,कई झन बड सौख ले करथे कई झन अपन जी पिरान ला बचाए बर करथे,हमर एक झन मयारू मितान हवय,हमन ओला पटवारी भइया कहिके बलाथन, उहू ला समाज सेवा के बीमारी धर डारे हवय,आज कल संस्कार अऊ सेवा,लईका मन ला सुधारे के गोठ,अऊ नाना परकार के गियान फोकट में बाटंत रहिथे,जम्मो गांव भर के मनखे मन ओखर ले अब डराय ला चालू होगे,ओखर समाज सेवा हा,ओखरो बर एक ठक बीमारी […]
Continue reading…
मयारू आंखी काजर कस छा रे।बरसा के बादर आ रे॥सुक्खा होगे तरिया, नरवा।बिन पानी के कुंआ, डबरा॥बियाकुल होगे जीव-परानी।सबो कहंय-कब बरसही पानी॥मोर मीत के केस छरिया रे।बरसा के बादर आ रे॥पंखा डोलावय हवा सरर-सरर।बरसे पानी झझर-झरर॥मेघ ह गरजय, घुमरय, बरसय।चिरई-चिरगुन, परानी मन हरसय॥मेघ-मल्हार तैं गा रे।बरसा के बादर आ रे॥सबके तन-मन ल जुड़ा दे।खेत-खार हरिया दे॥नदिया म धार बोहा दे।भुंइया ल हरियर रंग सजादे॥परब-तिहार ल ला रे।बरसा के बादर आ रे॥मयारू के गांव, अस्सी कोस नौ बासा।ऊंच-ऊंच डोंगरी, ऊंच अकासा॥सोर-संदेस के नइए ठिकाना।नइ होवय कभू आना-जाना॥घुमरत-घुमरत जाके तैं संदेसा ला रे।बरसा के बादर आ रे॥ आनन्द तिवारी पौराणिकश्रीराम टाकीज मार्ग […]
Continue reading…
मार डारिस हमला मँहगाई, गुनेला होगे का करबो जी । कइसे के जिनगी ला चलाई, गुनेला होगे का करबो जी। माहंगी के दार चाहुंर मांहगी के तेल। माहंगी मा जिनगी हमर बनगे हे खेल।। साग भाजी नुन मिरचा झाड़ु साबुन बट्टा। सपना होगे पहिरे बर नवां कपड़ा लत्ता।। जुन्ना ला कतेक ला उजराई गुनेला होगे का करबो जी। जोंतेन फांदेन निदेन कोड़ेन परगे अंकाल। लुयेन जुच्छा पयरा संगी होगेन कंगाल।। कोठी जुच्छा परे हे भाई, गुने लाहोगे का करबो जी। . कृष्ण कुमार भारतीय . – ग्राम -चिचोली पो.-टेमरी, जिला-दुर्ग (छ.ग.)
Continue reading…
घर म दुए झिन महतारी बेटा राहय। बेटा के नांव तो रिहिस बोधराम फेर जादा अक्कल-बुद्धि नइ फइलात रिहिस। पढ़ई-लिखई घलो ठिकाना नइ परिस। बर-बिहाव लगइया सगा मन पूछे, का करथे तोर बाबू ह तेखर जवाब देना मुसकुल हो जाय ओखर महतारी ल। भुंइया गरू रिहिस बोधराम ह। दिन भर लठंग-लठंग किजरय अउ खाय के बेरा घर म पइध जाय। ओखर दाई काहय-बेटा, कुछू काम बुता करे कर रे। बइठे-बइठे तरिया के पानी घलो नी पुरे गा। फेर बोधराम रिहिस चिक्कन हंड़िया। ओमा कहां पानी ठहरना हे। दाई के कहना ल एक कान ले सुनय अउ दूसर कान ले निकाल […]
Continue reading…


text:
कोनजनि मनखे आवस कि राक्षत रे काटजूकई पईत खाय हव अउ आघू घलो खाहुच्चे कहिथस गऊ माँस प्रोटीन आवय एमा परतिबंध गलत हे कहिथस कोंनजनि मनखे [आघू पढ़व..]
जोहत हाबन गा अउ झन भुलाबेजोहत हाबन गा नई चाहिबे तभो ले, ये सरकार के बोझ ल ढोए बर पड़थे I अऊ ओकर गलती के सजा, हमर सेना ल भुगते [आघू पढ़व..]
भुईया दाई करत हे गोहारभुईया दाई करत हे गोहार भुईया दाई करत हे गोहार छोड़ के झन जा भैईया शहर के द्वार ये नदिया-नरवा, ये रूखर[आघू पढ़व..]
छत्तीसगढ़ी लोककथा : राजा के मयाएकठन राज मा एक राजा के बने-बने राजकाज चलत रहय। तइसने मा राजा ला एक मिट्ठू ले मया हो जाथे। राजा मिट्ठ[आघू पढ़व..]
रोवत हावय महतारीसहीद के अपमान के एक ठिन अउ घटना ...अंतस बड़ हिलोर मारत हे ...करेजा म बड़ पीरा...लहू उबाल मारत हे...क[आघू पढ़व..]
मटमटहा टूरापढ़ई लिखई में ठिकाना नइहे गली में मटमटावत हे हार्न ल बजा बजा के फटफटी ल कुदावत हे। घेरी बेरी दरपन दे[आघू पढ़व..]
मोर गाँव के किसानमोर गाँव के किसान भईयाँ बुता-बनिहारी के करईयाँ अपन बनिहारी के खवईयाँ गाँव घर के रहईयाँ मोर गाँव के क[आघू पढ़व..]
मया के मुंदरीदिरिस्य:- 1 ठान:- दसरथ के महल दसरथ:- बसीगुरू मोला देखके तुंहला कुछु सवनसे नीए। बसीगुरू:- काय कहत हस [आघू पढ़व..]
जिनगी के का भरोसाजिनगी के का भरोसा कब सिरा जही तेल के बढ़ात देरी हे दीया बूता जही दुःख-सुख म सबके काम आ रे मनखे इह[आघू पढ़व..]


text:
CHHATTISGARHI: Bible NT
Ephesians (इफिसुस) 6:10-18
10 आखिरी बात ए अय कि परभू म अऊ ओकर बड़े सामरथ के परभाव म मजबूत बनव।
11 परमेसर के जम्मो हथियार ल बांध लेवव ताकि तुमन सैतान के छल-कपट के मुकाबला कर सकव।
12 काबरकि हमर लड़ई हाड़ा अऊ मांस ले बने मनखे के बिरोध म नो हय, पर हमर लड़ई ह ए अंधियार संसार के सासन करइयामन ले, अधिकारीमन ले अऊ अंधियार संसार के सक्तिमन के बिरोध म अय। अऊ हमर लड़ई ह अकास म सैतान के आतमिक सेनामन के बिरोध म अय।
13 एकरसेति, परमेसर के जम्मो हथियार ले लव ताकि जब सैतान ह हमला करय, त तुमन अपन जगह म मजबूत ठाढ़े रह सकव, अऊ मजबूत ठाढ़े रहे बर जम्मो चीज करे के बाद,
14 सच के कमर पट्टी ले अपन कनिहां ल कस लेवव। धरमीपन के झिलम पहिर लेवव,
15 अऊ अपन गोड़मन म सांति के सुघर संदेस के पनही पहिर लव।
16 ए जम्मो चीज के अलावा बिसवास के ढाल ले लव, जेकर ले तुमन ओ दुस्ट के जम्मो अगनीबान ल बुथाय सकव।
17 उद्धार के टोप अऊ आतमा के तलवार जऊन ह कि परमेसर के बचन ए, ले लव।
18 जम्मो किसम के पराथना अऊ बिनती के संग हर समय आतमा म पराथना करव। मन म एला रखके सचेत रहव अऊ जम्मो संत मनखेमन बर हमेसा पराथना करत रहव।


text:
लिखे-पढ़े के सुख
कोनो भी देस-राज के तरक्की के मूल म भासा. संस्कृति अउ जनम भुंई के महात्तम माने जाथे। एकर बिना कोनो भी किसम के विकास प्रगति बढ़ोत्तरी अकारथ होथे। छत्तीसगढ़ राज नई बनेरिस वो समे बीर नरायेन सिंह के ए बीरगाथा सुनके नौजवान मन के मन म भारी जोस अउ आत्म गौरव के भाव जागतरिस, कवितापाठ के बीच बीच म जय छत्तीसगढ़ के नारा लगावंय। छत्तीसगढ़ राज बने के बाद एकर महत्व बाढ़गे हे, नवा पीढी ल अपन पुरखा मन के त्याग बलिदान अउ जोम के जानकारी होना चाही।
“सोनाखान के आगी” के पहली प्रकासन 1983 म, स्व. स्वरूप सिंह पोर्ते (तात्कालिक जिलाध्यक्ष दुर्ग) के प्रेरणा प्रोत्साहन ले होय रिहिस। समे के संगे संग रचना के महत्व घलो बाढ़थे। जब राज नइ बने रहिस तब छत्तीसगढ़ी नौजवान मन के मन म स्वाभिमान जाए के भाव लेके, अमर शहीद वीरनारायण सिह के वीरगाथा के रचना 1972-73 म होय रहिस, वो समें याद रखे के सुबिधा ल धियान म रखके अउ कतको पद ल छांट के अलग करना पहिस। वो गलती होगे। जगह जगह भटके के कारन कतको रचना के संग वोहू गंवागे। छपे रहिस तब ए बांचगे। कतको नौजवान संगी मन एकर मांग करथे, श्री मधुकर कदम जी हर एकरे अधार म एक उन सिनेमा घलो वना डारे हे। कतको जगह वोला देखाए जाथे।
अपन पूर्वज पुरखा मन के जयकार करे म मन म स्वाभिमान के भाव जागथे। इही विचार ले एकर नवा संस्करण नौजवान मन बर प्रकाशित करे के मन होइस। पढ़ के कहूं तुंहर मन म अपन शहीद बीरनारायन सिह के त्याग बलिदान के किस्सा के झलक जागही तब मोर ए बड़ भाग होही, ए रचना सार्थक होही। लिखे पढे के सुख इही हे, के पढ़इया सुनइया मन ल मंजा आय, आनंद आय, अउ हिरदे म ऊंचा उठे के भाव जागे।
लक्ष्मण मस्तुरिया


text:
हमर राम जी ठेठवार बइहाय हवे, बिहनिया ले तेंदुंसार के लौड़ी धर के किंजरत हे। मैं हां टेसन कोती जात रहेवं त भेंट पाएंव। सोचेंव के बिहनियाच ले मिल गे साले हां पेरे बर। महुं कलेचुप रेंगत रहेंव, झन देखे कहिके, फ़ेर देख डारिस बु्जा हां।
"महाराज! पाय लागी, रुक देंवता रुक, गोड़ ला धरन दे।" अइसने कहिके गोड़ ला धर लिस लुवाठ हा।
"खुस राह, जय हो, राम जी, कैसे बिहनियाच-बिहनिया ले भट्ठी डहार आगे"
"का बताओं महाराज! हमर घर मेरन एक झिन मास्टर रेहे बर आए हवे, बने पढे लिखे होशियार हे, ओखरे चक्कर मा पर गेंव, अलहन होगे महाराज-तिंही कुछु कर त मोर संसो हां हेरावे"
"अरे गोड़ ला त छोड, जम्मो हां देखत हे साले, बिहनिया ले दारु पी के फ़जीता करत हस"
"नई छोडवं गोड़ ला, पहिली मोर गोठ ला सुन, अउ मोर समस्या ला दूर कर"
"छोड साले गोड़ ला, तमासा लगाए हस टेसन मा, गोड़ ला छोडबे त सुनहुं मे हां" अइसे कहेवं त मानिस बुजा अउ गोड़ ला छोडिस।"
"का बताओं महाराज! पंदराही पहिले मास्टर हां पेपर पढत रहिसे त मैं पुछ डारेव काय पढत हस गुरुजी कहिके। त गुरुजी किहिस-"राम जी तोरे लायक बुता हवे, तोर डेरी मा एक ले एक बने सुंदर भैंसी हवे अउ बने बम्बई मा भैंसी मन के ब्रह्माण्ड सुंदरी प्रतियोगिता होवत हवे, तहुं अपन एको ठिक भैंसी ल साज संवार के भेज दे, जीत जाही त बने इनाम मिलही, पेपर मा तोर अउ भैंसी के फ़ोटो छपही, बने डेरी के गिराहकी बढ जही, तोला चंडी बांटे ला नइ लागे जम्मों हां इंहच्चे ले आ के दुध ले जाही।"
"त फ़ेर काय होइस गा-आघु बता मोला तुरते जाना हे, गोठ ला लमा झन जजमान अवैइया हे।"
"मास्टर ला पुछेंव त उहां जाए बर काय करे ला लागही, त ओहां बताईस तोर भैंसी ला बने धो मांज के रखे कर 10-15 दिन मा एकदमें चिकना जाही, मोर जमना मुर्रा भैंसी हवे, बने कर्रु-कर्रु आंखी के, कटारी नैना, देखथे तौने हां दीवाना हो जाथे, बने रोज बिहनिया अउ संझनिया फ़ेयर अन्ड लवली चुपरंव, बने गोरियागे रहिस। तहां ओ ला बम्बई पठोएं बरातु संग। कहिथे के ब्रह्माण्ड सुंदरी बने बर जाथे तेखर संग एक ठिक मनेजर घला पठोए ला लागथे, ओखर देख रेख जतन करे बर। बरातु हां ओखर पानी कांजी के बेवस्था करही, अउ एक ठिक झोलंगा पेंट, काय कहिथे टुरा मन, बरमुड़ा, हां! बरमुड़ा तैसने घला सिलाए हवे। कांहि स्टेजे मा छर्रा मार के पुंछी ला हला दिस त हो गे सत्यानाश । अब भैंसी हां त चल दिस महाराज ।
"ले बने होगे, इनाम झोंक के आही त उही पैसा दु-चार ठिक भैंसी अउ बिसा लेबे। त एमा काय संसो होगे तोला।"
"तैंहा संसो कहत हस, मोर जीव परान छुटत हे, हमर नाती हां पढैया हवे, ओ हां बताइस के जौन हां ए सुंदरी प्रतियोगिता मा चल देथे तौन हा, लहुट के नइ आवै, मनेजरे संग मसक दे थे। अउ उंहा त रंग-रंग के पड़वा अउ भैंसा आथे, कहीं काखरो संग मसक दिस त मोर काय होही। अउ लहुट के आगे त दुहाय नहीं, फ़िगर खराब हो जाही कहिथे। अब बता काला फ़िगर कहि्थे तेला मैं काय जानवं। जब ले सुने हंव अइसने तब ले बुध हां काम नई करत हे पी-पी के गिंजरत हंव अउ तोला खोजत रहेंव।
"त एमा मै काय कर सकथौं?"
"तैंहा महाराज बम्बई आत-जात रहिथस, मोर भैंसी ला लहुटा देतेस, मोला नई बनाना हे ब्रह्माण्ड सुंदरी, हाय मोर जमना! तोर जाए ला कोठा पर गे हे सुन्ना। ला दे महाराज मोर जमना ला, आही त ओखर बर 10किलो फ़ेयर एन्ड लवली अउ 5किलो लिपिस्टिक बिसाहुं, भले कर्जा हो जाही फ़ेर ओखर गोल्डन फ़ेसियल करवाहुं,बने आई ब्रो ला कमान कस बनवाहूँ, एक दम सजाहुं भगवान, एक दम सजाहुं।
"ले सुन डरेवं तोर गोठ ला, जा घर जा, मैं हां तोर जमना ला लाए के उदिम करत हंव, अउ बिहनिया ले पी-पी के झन किंजर, बने जा के सुत। तोर जमना हां आ जाही।"
"ले मैं जात हंव महाराज, फ़ेर मोर जमना हां दुहाय नहीं कहिथे, इंहा रिहिस त दु टैम के 15 किलो दुहात रहिसे, एकदमे नुकसान हो जाही गा।"
"भैंसी चाहे कोठा के होय या ब्रह्माण्ड सुंदरी, ओ हां जिहां रही उहां ओला दुहायच ला परही। इंहा त तैं एके झन दुहैया हस, बाहिर मा त नाहना डोरी धर के अड़बड़ पहाटिया मन गिंजरत रहिथे, कौनो भैंसी पातेन त दुहतेन, ले तैं जा महुं जात हवं, मोरो जजमान के आए के बेरा होगे हे।" अइसे कहीके महुं रेंग देंव।---


text:
तैयार करना • (taiyār karnā) (Urdu spelling تیار کرنا)
- to prepare
ConjugationEdit
infinitive forms of तैयार करना
imperative forms of तैयार करना
other non-aspectual forms of तैयार करना
imperfective adjectival forms of तैयार करना
perfective adjectival forms of तैयार करना
subjunctive forms of तैयार करना
future forms of तैयार करना
conjugation of तैयार करना with masculine forms
conjugation of तैयार करना with feminine forms
- Note: The second-person polite form आप (āp) uses the third-person plural conjugation.


text: तीजासुन मोर चंदा, ओ सुन मोर पुन्नी,पोरा-तीजा बर मैं हर आहूं।अंधियारी पाख भादो के महिना,आठे के बिहान भर मैं हर जाहूं। सुन...नदिया, नरवा काहे के पूरा आए हे,बिरबिट करिया बादर ह छाए हे।मोटर, गाड़ी म भीड़ लगे हे,डोंगा म नदिया ल पार हो जाहूं। सुन...तिजहा जाए बर जोहत होबे, भउजी के सुरता म रोवत होबे।मइके जाए बर तैं मोटरा ल बोहबे,भांचा ल मैं हर कोरा म पाहूं। सुन...बहिनी ल नवा लुगरा पहिराबो,पोरा जतुलिया के पूजा कराबो।नंदिया बइला म चीला चघा के,हूम-धूप म मैं हर जेवाहूं।सुन मोर चंदा ओ सुन मोर पुन्नीपोरा तीजा बर मैं हर आहूं।पोराये दीदी के पोरा ये,अउ ये बहिनी के पोरा ये।सरी दिन ससुरे म बीतगे,अउ मइके ह कोरा ये...छानी म बइठे जब कउंवा नरियाथे,रोटी धरके तब भइय्या ह आथे।बाप हवय मोर छत्तीसगढ़ ह,महतारी धान कटोरा ये।ये दीदी के पोरा ये...नंदिया बइला के पूजा कराबो,मुठिया चीला ल वोमा चघाबो।बहिनी ल नवा लुगरा पहिराबो,ये तिजहा के जोरा ये।ये दीदी के...पोरा पटके बर दीदी मन जाहीं,सुवा, ददरिया, करमा घला गाहीं।चंदा हवय मोर बहिनीअउ भांटो ह चकोरा ये।ये दीदी के पोरा ये...जूना तालाब पार, बाजारपाराबेमेतरा, जिला दुर्ग (छग)


text:
हाल ही म डाक्टर रमन सिंह ऐलान करे हे ते ओखर सरकार गरीब मनखे ल तीन रुपया म चाउर देही। काबर ते अवय्या साल चुनई होही अउ ओखर कगरा कोनो दूसर मुद्दा नई बाचे हवे।
भाजपा पारटी जेला मे हर मिट्ठलबरा पारटी कथौं, पहिली घलो ए किसम के लबारी मार के हमला ठगे हवे। एखर पहिली चुनई म ओ हर कहे रहिस के जब हमर राज आही, त हमन सब्बो नौजवान मन ल कामबूता देबो अउ अगर नई दे सकन त उमन ल घर बैठे पांच सौ रुपया बेरोजगारी भत्ता देबो। रमन राज ल चार साल पूरे हो गिस, भलुक एक घलो नौजवान ल पांच सौ रुपया त दूर, पांच ठन रुपय नई मिले हवे।
मिट्ठलबरा पारटी बोले रहिस के भाजपा का कहना साफ, किसान का करजा माफ़। सिंचाई अउ बिजली घलो मुफत म देके गोठ कहे रहिस। चार साल म एक ठन किसान के करजा त माफ़ नई होईस, भलुक छत्तीसगढ़ के किसान मन जरूर साफ हो गिस। एक देरी त मिट्ठलबरा पारटी के सेठ मन गरीब के भाटा के चाउर, सकर अउ माटी तेल के कालाबाजारी करेके अउ पोटावत हन, अउ दूसर देरी किसान के लइकामन भूख ले मरत हन। बालोद म एक आदिवासी दाई, जेखर नाव फोटो बाई हवे, के दू नोनी बाबू मन भूख ले मर गे।
आदिवासी मन ल घलो छले हवे, ए मिट्ठलबरा पारटी। चुनई के पहिली बोले रहिस के जम्मो आदिवासी परिवार ल एक-एक जरसी गैया देबो। फेर कहिस के गैया के जगह सांड देबो। फेर कहिस के सांड के जगह बैला देबो। न गैया मिलिस, न सांड मिलिस, न बैला मिलिस। हमर भोले-भाले आदिवासी मन त ओखर गोठ ल सच मान के गैया ल बांधे बर गेरवा रस्सी अउ ओखर दूहे बर बालटी त पहिली ले ही खरीद लिस।
गाढ़ा रमन राज म कुछु आदिवासी मन ल चरण पादुका जरूर मिलिस, जेला हमन छत्तीसगढ़िया मन पनही कथे। ए पनही के साथ का करे के हे, ए हमन अच्छी तरह जानत हन, अउ टेम आने पे मिट्ठलबरा पारटी के मनखे घलो जान जाही।
अमित जोगी
Saturday, December 22, 2007
Chhattisgarh 2008 (1): मिट्ठलबरा पारटी
हाल ही म डाक्टर रमन सिंह ऐलान करे हे ते ओखर सरकार गरीब मनखे ल तीन रुपया म चाउर देही। काबर ते अवय्या साल चुनई होही अउ ओखर कगरा कोनो दूसर मुद्दा नई बाचे हवे।
Posted by (इस पोस्ट के लेखक हैं ) Amit Aishwarya Jogi at (समय) 1:21 am
Labels (सूचकांक): bjp, chhattisgarh, chhattisgarhi, politics
2 comments (टिप्पणी):
- Sanjeet Tripathi said...
-
सही कहेस गा संगवारी ते हा।
अउ एक बात, इहां राज चाहे ये मिठलबरा पारटी के होवय चाहे ओ मिठलबरा पारटी के, इहां के निवासी मन तौ दूनो के राज मा एकेच हाल मा रहिथे। देख न , बस्तरेच्च ला ले ले, कांग्रेस के सरकार रहिस हे तभो नक्सली उत्पात मचावत रहिस हे, अउफेर भाजपा के सरकार बनिस तभो ले ओ मन उत्पात मचावते हे। मनखे ह मरते हे। चुनई ले राज बस हा तो बदलथे मोर भाई, आदमी के हाल म ज्यादा फ़रक नही आवय न।
- 22 December, 2007
- Lokesh Sharma said...
-
Hello Amit Ji :)
Pahala mahatavpoorna janata ke liye hota hai waha hai shashan se surksha aur vishvaniyata. Dr. Raman Singh ki sarkar ye dono dene me safal hua hai. Yadi pichale sarkar ek vyakti me ki sarkar ki thi. Ek dictator ki sarkar thi. Kewaal yahi vajah Congress ke haar ka karna hua...
- 26 January, 2008
Share your views on this post by commenting here. आपको यह लेख कैसा लगा? अपनी राय यहाँ लिखकर बताएं


text:
हमारा उददेश्य
मन्ती 19 : 14 जीशु हर कहिस लइका मन ला मोर करा आवन दो अउ ओमन ला झन रोका, ओसीच मन बर स्वरग राज हर हावे।
लइका मन बर बार्इबिल हर एखरे बर बनाए गए हवे कि लइका मन जीशु मसीह ला जान सकें। बाइबिल कर कथा बांटे कर द्वारा अउ ओखर ले संबंधित सामान कतेक परकार कर अउ मिडिया संग वल्र्ड वाइड वेब बेटरी वाला फोन, पीडीएस छापे हुए रंगीन ट्रेक्स,अउ रंग भरे वाला किताब सबो परकार कर भाषा म लइका मन बोल सकत हावे।
जभो घलो बन सके इ बाइबिल कर कथा कर 1.8 मिलियन लइका मन बर संसार भर म फोकट मा बांटे जाए हावे।
फोकट म छापे गए कथा।
सु समाचार पत्रिका बांटे वाला मन आज कल अबड़ प्यारा लइका मन बर फज्ञेकट मा छपार्इ कर पानी जहाज म भेजे बर काम करत हावे।


text:
आज के जुग म रावन काला हे? सिरतोन गोठ त ये हे, के आज के जुग के रावण के तीन मूढ़ हवे। ओखर पहिली मूढ़ त बेरोजगारी हे; दूसर मूढ़ नशा हे; अउ तीसर मूढ़, हमर मन म जेन नफरत होते, वो हे। ये तीन मूढ़ी के रावन हमन नौजवान मन ल बरबाद करत हे।
ओखर ल भस्काये बर, हमन ल एक होना परही। जेन उत्साह के संग हमन नवरात्री म माता के पूजा करथे, उहू उत्साह के संग अपन सरकार ल हमला कामबूता देबर मजबूर करे बर परही, जेकर ल हमन सम्मान के संग अपन जिनगी गुज़ारा कर सकन। नशा ल नास करे बर हमला प्रतिज्ञा करे परही के आज ले हमन चेपटी के चपेट म नई आवन। अउ जब हमन अपन-अपन मोहल्ले म अब्बड़ बड़े ले रावण ल मारथे, उहू टाइम ल हमन अपन भीतर के नफरत ल खत्म करबो, ऐसन हमला संकल्प लेवन हवे।
तभे जेन सपना ल हमर पुरखा मन हमर छत्तीसगढ़ राज बर देखे रहिस, ओला हमन साकार कर सकन।
अमित जोगी
रायपुर, २०.१०.२००७